

KLASA:601-01/24-01/01

URBROJ:2109-22-01-24-3

Orehovica, 16. listopada 2024.g.

**DJEČJI VRTIĆ „REHEKI“**

**ŠKOLSKA ULICA 4**

**40322 Orehovica**

**Broj telefona: 040/635-275**

**E-mail: opcina@orehovica.hr**

**PROGRAM RADA DJEČJEG VRTIĆA**

**„ Reheki“, Orehovica**

**-u osnivanju-**

**Autor programa**: privremeni ravnatelj Dijana Čurin

Orehovica, listopad 2024. godine

**SADRŽAJ:**

1. **UVOD**
2. **USTROJSTVO PROGRAMA**
3. OSNOVNI PODACI O VRTIĆU
4. RADNO VRIJEME VRTIĆA
5. KADROVSKI UVJETI
6. REDOVITI PROGRAM VRTIĆA
7. **MATERIJALNI UVJETI RADA**
8. UNUTARNJI PROSTOR VRTIĆA
9. VANJSKI PROSTOR VRTIĆA
10. OPĆA I DIDAKTIČKA OPREMLJENOST
11. PROSTOR VRTIĆA ČINE
12. **ODGOJNO-OBRAZOVNI RAD**
13. REALIZACIJA CILJEVA, ZADAĆA I SADRŽAJA REDOVNOG PROGRAMA, TE STVARANJE UVJETA ZA ORGANIZIRANJE UNAPREĐIVANJE ODGOJNO- OBRAZOVNOG RADA
14. SKRB O DNEVNOM RITMU DJETETA I OBAVEZNOSTI SVAKODNEVNOG BORAVKA NA ZRAKU, JEDNODNEVNI ILI POLUDNEVNI ODLASCI U PRIRODU
15. ZADAĆE ZA REALIZACIJU NJEGE, ODGOJA I OBRAZOVANJA, SOCIJALNE I ZDRAVSTVENE ZAŠTITE, TE SKRB O DJECI
16. SADRŽAJI I AKTIVNOSTI
17. **GLOBALNO PLANIRANJE U SKLADU S RAZVOJNIM POTREBAMA DJECE U DOBI OD 1. DO 7. GODINE ŽIVOTA**
18. **NOSITELJI PROGRAMA**
19. **PRAZNICI, PROSLAVE, MANIFESTACIJE I SVEČANOSTI**
20. **PROGRAM PREDŠKOLE**
21. **EKOLOŠKI I ZDRAVSTVENI ČIMBENICI**
22. ZDRAVSTVENA ZAŠTITA DJETETA
23. MJERE ZDRAVSTVENE ZAŠTITE
24. MJERE OSIGURANJA HIGIJENE
25. ZDRAVSTVENA DOKUMENTACIJA KOJU VODI VRTIĆ
26. PREHRANA DJETETA - PLANIRANJE JELOVNIKA
27. UNAPREĐENJE PREHRANE
28. HIGIJENSKO – TEHNIČKI UVJETI
29. **STRUČNO USAVRŠAVANJE ODGOJNO-OBRAZOVNIH RADNIKA**
30. **SURADNJA S RODITELJIMA**
31. **SURADNJA S VANJSKIM USTANOVAMA**
32. **VREDNOVANJE PROGRAMA**
33. **FINANCIRANJE PROGRAMA**
34. **SIGURNOSNO-ZAŠTITNI I PREVENTIVNI PROGRAM U DJEČJEM VRTIĆU**
35. UVOD
36. CILJEVI PROGRAMA
37. ZADAĆE PROGRAMA
38. PROTOKOLI POSTUPANJA U RIZIČNIM SITUACIJAMA
39. POSTUPCI I MJERE NADZORA KRETANJA ODRASLIH OSOBA U OBJEKTU I OKO OBJEKTA VRTIĆA
40. OZLJEDE, BOLESTI, PRVA POMOĆ
41. POSTUPANJE U SLUČAJU NASILJA
42. POSTUPANJE U SITUACIJAMA KOD RAZVODA RODITELJA I RODITELJA ČIJE PSIHOFIZIČKO STANJE UGROŽAVA SIGURNOST DJETETA
43. DOSTUPNOST PROTOKOLA RODITELJIMA, ODGOJITELJIMA I SVIM ZAPOSLENICIMA VRTIĆA
44. KUĆNI RED VRTIĆA
45. **ZAKLJUČAK**
46. **LITERATURA**
47. **UVOD**

Djelatnost predškolskog odgoja i obrazovanja na području Općine Orehovica provodi Dječji vrtić „Reheki“ Orehovica, Školska 4, koji je u vlasništvu Općine Orehovica. U tijeku je postupak pribavljanja potrebne dokumentacije za početak obavljanja djelatnosti Dječjeg vrtića“ Reheki“.

Budući da na području Općine Orehovica ne postoji dječji vrtić u vlasništvu Općine Orehovica, te zbog potrebe zaposlenih roditelja za smještajem djece jasličke i vrtićke dobi u dječji vrtić na području Općine, ista je krenula u postupak Izgradnje i opremanja dječjeg vrtića. Po završetku radova i pribavljanju sve potrebne dokumentacije, podnijet će se zahtjev za utvrđivanje minimalno- tehničkih uvjeta za početak obavljanja djelatnosti u novo izgrađenom objektu.

1. **USTROJSTVO PROGRAMA**
2. **OSNOVNI PODACI O VRTIĆU**

**NAZIV USTANOVE :** Dječji vrtić Reheki

**ADRESA :** Školska ulica 4

**BROJ I NAZIV POŠTE :** 40322 Orehovica

**ŽUPANIJA :** MEĐIMURSKA

**PREDVIĐENI BROJ DJECE :** vrtićkih skupina 60

jasličkih skupina 22

**PREDVIĐENI BROJ SKUPINA :** vrtićkih skupina 3

jasličkih skupina 2

**BROJ RADNIKA :** Odgojitelji 10

Ravnatelj 1 Viša medicinska sestra 1 Stručni suradnik pedagog

/psiholog/stručnjak

edukacijsko-rehabilitacijskog profila 1

Administrativno – računovodstveni

radnik 1

Kuhar 1

Pomoćni kuhar 1

Spremač 1

Ravnatelj ustanove u osnivanju je **Dijana Čurin, privremeni ravnatelj,** načelnica Općine Orehovica, najduže do godinu dana temeljem Zakona o ustanovama i Zakona o predškolskom odgoju i obrazovanju**.**

1. **KADROVSKI UVJETI**

**Dječji vrtić planira zaposliti:**

1. **Deset odgojitelja** s odgovarajućom stručnom spremom, na neodređeno puno radno vrijeme, temeljem javno raspisanog natječaja, prema Zakonu o predškolskom odgoju i obrazovanju
2. **Ravnatelja** s odgovarajućom stručnom spremom, položenim stručnim ispitom i najmanje 5 godina radnog iskustva u odgojno-obrazovnom radu s djecom predškolske dobi na neodređeno puno radno vrijeme, temeljem javno raspisanog natječaja, prema Zakonu o predškolskom odgoju i obrazovanju
3. **Jednu višu medicinsku sestru** na neodređeno vrijeme, pola punog radnog vremena (4 sata dnevno) temeljem javno raspisanog natječaja prema Zakonu o predškolskom odgoju i obrazovanju
4. **Jednog stručnog suradnika – pedagog/psiholog/stručnjak edukacijsko-rehabilitacijskog profila** s visokom stručnomspremom, na neodređeno vrijeme, pola punog radnog vremena (4 sata dnevno), temeljem javno raspisanog natječaja, prema Zakonu o predškolskom odgoju i obrazovanju
5. **Poslove računovodstva** vodit će administrativno – računovodstveni radnik Jedinstvenog upravnog odjela Općine Orehovica koji će biti zaposlen na pola punog radnog vremena (4 sata dnevno) sa odgovarajućom stručnom spremom.
6. **Jednog kvalificiranog kuhara** na neodređeno puno radno vrijeme**,** temeljem javno raspisanog natječaja, prema Zakonu o predškolskom odgoju i obrazovanju
7. **Jednog kvalificiranog pomoćnog kuhara** na neodređeno puno radno vrijeme**,** temeljem javno raspisanog natječaja, prema Zakonu o predškolskom odgoju i obrazovanju
8. **Jednog spremača** na neodređeno puno radno vrijeme, temeljem javno raspisanog natječaja prema Zakonu o predškolskom odgoju i obrazovanju

1. **REDOVITI PROGRAM VRTIĆA**

Vrtić će provoditi **redoviti (10 satni) program njege, odgoja i obrazovanja djece JASLIČKE (od 1. do 3. godine života) i VRTIĆKE DOBI (od 3. godine života do polaska u osnovnu školu).**

**1. JASLIČKA SKUPINA**

**(soba dnevnog boravka od 60,66m2)**

PLANIRANI BROJ ODGOJNIH SKUPINA 1

DOB DJECE **od 1. do 2. godine**

PLANIRANI BROJ DJECE 10

BROJ ODGOJITELJA 2

**2.** **JASLIČKA SKUPINA**

**(soba dnevnog boravka od 60,09m2)**

PLANIRANI BROJ ODGOJNIH SKUPINA 1

DOB DJECE **od 2. do 3. godine**

PLANIRANI BROJ DJECE 12

BROJ ODGOJITELJA 2

**MLAĐA MJEŠOVITA VRTIĆKA SKUPINA**

**(soba dnevnog boravka od 60,09m2)**

PLANIRANI BROJ ODGOJNIH SKUPINA 1

DOB DJECE **od 3. do 5. godine**

PLANIRANI BROJ DJECE 20

BROJ ODGOJITELJA 2

**SREDNJA MJEŠOVITA VRTIĆKA SKUPINA**

**(soba dnevnog boravka od 60,09m2)**

PLANIRANI BROJ ODGOJNIH SKUPINA 1

DOB DJECE **od 5. do 6. godine**

PLANIRANI BROJ DJECE 20

BROJ ODGOJITELJA 2

**STARIJA MJEŠOVITA VRTIĆKA SKUPINA**

**(soba dnevnog boravka od 60,09 m2)**

PLANIRANI BROJ ODGOJNIH SKUPINA 1

DOB DJECE **od 6. do polaska u** **osnovnu školu**  PLANIRANI BROJ DJECE 20

BROJ ODGOJITELJA 2

1. **RADNO VRIJEME VRTIĆA**

Radno vrijeme vrtića i njegovih radnika u potpunosti se prilagođava potrebama djece i roditelja, s time da djeca ne smiju boraviti u vrtiću duže od 10 sati.

Radno vrijeme **ODGOJITELJA :**

- Jutarnje dežurstvo: od 5.30 – 7.30 sati

- Redovni rad: od 7.30 – 16 sati

- Poslijepodnevno dežurstvo: 16 – 16.30 sati

U jutarnjem dežurstvu mijenjaju se tjedno odgojitelji iz srednje mješovite skupine, a u poslijepodnevnom dežurstvu mijenjaju se tjedno odgojitelji iz starije mješovite skupine.

Radno vrijeme **OSTALIH RADNIKA:**

- Ravnatelj: od 07:30 do 15:30 sati

- Kuharica: od 07:00 do 15:00 sati

- Spremačica : od 10:00 do 18:00 sati

- Servirka: od 07:00 do 15:00 sati

- Viša medicinska sestra: od 07:30 do 15.30 sati

- Stručni suradnik – pedagog: od 08:00 do 12:00 sati

- Stručni suradnik – psiholog: od 08:00 do 12:00 sati

- Stručnjak edukacijsko – rehabilitacijskog profila: od 08:00 do 12:00 sati

- Računovodstveni referent: 08:00 do 12:00 sati.

Radno vrijeme svih radnika je 40 sati tjedno raspoređenih u pet radnih dana.

Evidencija radnog vremena svih radnika vodi se u skladu s propisima.

Tjedna satnica za sve odgojitelje određuje se prema državnom pedagoškom standardu predškolskog odgoja i naobrazbe:

- U neposrednom radu s djecom: 27,5 radnih sati tjedno

- Ostali poslovi: 10 radnih sati tjedno i to:

- Vođenje pedagoške dokumentacije, makro i mikro planiranje, vođenje evidencija polaznosti, tabela, imenika djece, individualnih dosjea djece- 5 sati

- Stručno usavršavanje putem seminara, webinara, radionica, stručnih skupova, čitanje stručne literature, radni dogovori, odgojiteljska vijeća- 2 sata

-Roditeljski sastanci, individualni razgovori, radionice s roditeljima, svečanosti i druženja s roditeljima- 2 sata

-Izrada didaktičkog materijala, suradnja s društvenom zajednicom, kulturne i javne djelatnosti – 1 sat

-Pauza – 2,5 radnih sati tjedno

Radno vrijeme ravnatelja i stručnog suradnika je fleksibilno unutar propisane satnice prema potrebi djece, roditelja i radnika.

Za vođenje satnice nadležan je ravnatelj.

1. **MATERIJALNI UVJETI RADA**

Za obavljanje predškolske djelatnosti, osnivač (Općina Orehovica) je **osigurao na korištenje objekt koji je namjenski izgrađen** za smještaj djece rane i predškolske dobi. Objekt je u vlasništvu Općine.

Prostori će osigurati poticajnu sredinu za odgoj i obrazovanje predškolske djece od navršenih godinu dana života do polaska u školu, te će zadovoljavati sve higijensko-tehničke uvjete i osnovna ekološka i estetska mjerila sukladno Državnom pedagoškom standardu predškolskog odgoja i naobrazbe.

Namještaj u sobama dnevnog boravka izrađen je od punog drveta (stolovi, stolice, police). Police su nadohvat dječjih ruku i mogu se premještati prema potrebi.

Podovi su obloženi parketom i pvc podnim oblogama, a sanitarni čvorovi i kuhinja keramičkim pločicama.

1. **UNUTARNJI PROSTOR VRTIĆA**

Dječji vrtić provodi odgojno-obrazovni rad i sve aktivnosti u prostorima koji su **normativno, pedagoški i prostorno opremljeni i osmišljeni za djelatnost predškolskog odgoja i obrazovanja.**

**Sobe dnevnog boravka** opremljene su za: tjelesne, glazbene, likovne aktivnosti, za manipulativne i didaktičke igre, centrom prirode centrom građenja i konstruiranja, obiteljskim centrom, centrom početnog čitanja i pisanja, centrom istraživačko-spoznajnih aktivnosti, centrom za igre vodom i pijeskom, te povremenim centrima prema interesima djece i sadržajima u odgojno-obrazovnom radu. Sobe dnevnog boravka su prostrane, prozračne i svijetle.

**Kuhinja** je opremljena prema važećim sanitarnim propisima. Opremljena je potrebnom količinom posuđa i pribora za jelo. Djeci se omogućava samoposluživanje za vrijeme obroka.

**Sanitarni prostori** za djecu i odrasle opremljeni su dovoljnom količinom tekućeg sapuna, sredstava za dezinfekciju ruku i papirnatih ubrusa.

Broj mjesta u **garderobi** omogućava individualno odlaganje dječje garderobe i obuće.

1. **VANJSKI PROSTOR VRTIĆA**

Za obavljanje djelatnosti vrtić koristi i vanjski prostor gdje se nalazi igralište, koje je opremljeno igralima primjerenima dobi djece, te travnate površine sa zasađenim drvećem.

Prilaz do vrtića je asfaltiran , a igralište i travnate površine su ograđeni i sigurni za igru djece na otvorenom.

1. **OPĆA I DIDAKTIČKA OPREMLJENOST**

Osnovna mjerila za nabavu didaktičkog materijala su da je materijal primjeren dobi djeteta, trajan i osiguran za upotrebu. Prednost imaju didaktički materijali koji su ekološki prihvatljivi. Djeci je potrebno nuditi i prirodne i pedagoški neoblikovane materijale. Svi ponuđeni materijali i didaktika moraju biti djeci na dohvat ruke.

Sva materijalna sredstva za rad vrtića će se nabavljati iz ekonomske cijene vrtića i donacija. Potrošni materijal nabavljat će se mjesečno u dogovoru s odgojiteljima, a didaktička sredstva će se nadopunjavati tijekom pedagoške godine ovisno o financijskim mogućnostima vrtića. Odgojitelji će takođerizrađivati didaktički materijal, mijenjati ga i nadopunjavati u okviru satnice predviđene za izradu didaktičkog materijala.

1. **PROSTOR VRTIĆA ČINE:**

**4.1. PROSTORI ZA BORAVAK DJECE:**

**Jedinica za djecu jasličke dobi koja obuhvaća:**

-Garderobu

-Sobu dnevnog boravka

-Prostor za njegu djece sa sanitarnim uređajima

**Jedinica za djecu vrtićke dobi koja obuhvaća:**

-Garderobe

-Prostore sanitarnih uređaja

-Sobe dnevnog boravka

**4.2. VIŠENAMJENSKI PROSTORI JESU:**

-Spremište za didaktička sredstva

-Spremište za rekvizite

**4.3. PROSTOR ZA ODGOJNO - OBRAZOVNE, ZDRAVSTVENE I OSTALE RADNIKE:**

-Soba za odgojitelje

-Soba za zdravstvenu voditeljicu s prostorom za izolaciju

-Soba za ravnatelja

-Garderobe

**4.4. GOSPODARSKI PROSTOR**

**Kuhinjski prostor koji obuhvaća:**

-Kuhinju

- Blagovaonicu

-Spremište

-Garderobu

**Servis za obradu rublja koji obuhvaća:**

-Praonicu i glačaonicu

-Sabirnicu prljavog rublja

-Spremište čistog rublja

**Energetsko –tehnički blok koji obuhvaća:**

-Kotlovnicu za centralno grijanje

-Garderobu za spremačicu

-Prostor za odlaganje smeća

**4.5. OSTALI PROSTORI:**

**Ulazni prostor koji obuhvaća:**

-Trijem

-Vjetrobran

-Ulazni prostor

**Komunikacije koje obuhvaćaju:**

-Hodnike

**Sanitarije koje obuhvaćaju:**

-Sanitarije za odgojno-obrazovne radnike i ostale radnike

Ukupna površina unutarnjeg prostora je 930,24 m2.

1. **VANJSKI PROSTORI:**

**Opći prostori koji obuhvaćaju:**

-Prilazne putove

-Parkiralište

**Igrališta koja obuhvaćaju:**

-Igralište za djecu jasličke dobi

-Igralište za djecu vrtićke dobi

-Pješčanik

-Ljuljačke

-Tobogan

-Igrala za održavanje ravnoteže

-Igrala za provlačenje i penjanje

-Slobodne površine

-Spremište za vanjska nefiksirana igrala i igračke

**Ukupna površina čestice 1957/130 k.o. Orehovica na kojoj je smješten dječji vrtić je 8059 m2.**

1. **ODGOJNO –OBRAZOVNI RAD**
2. **REALIZACIJA CILJEVA, ZADAĆA I SADRŽAJA REDOVNOG PROGRAMA, TE STVARANJE UVJETA ZA ORGANIZIRANJE I UNAPREĐIVANJE ODGOJNO-OBRAZOVNOG RADA**

**Program rada vrtića temelji se na humanističkom pristupu** odgoja djece, suvremenim znanstvenim dostignućima i teorijama u dječjem razvoju, te na Programskom usmjerenju djece predškolske dobi. Odgojno- obrazovni rad temeljit ćemo na suvremenom kurikulumu koji ima složenu, fleksibilnu, dinamičnu i otvorenu strukturu, a kao takav treba biti otvoren i odgovarati potrebama djece, roditelja, kulturne i društvene sredine u kojoj djeluje.

U organizaciji odgojno-obrazovnog rada dijete prema svojim interesima, potrebama i mogućnostima slobodno bira sadržajesvojih aktivnosti i partnere, te uči na način koji je za njega smislen i svrhovit.

Programskim usmjerenjem odgoja i obrazovanja djece rane i predškolske dobi istaknuta je sloboda inicijative u stvaranju i provođenju programa rada s djecom gdje svako dijete ima pravo na razvoj usklađen s njegovim individualnim potrebama i mogućnostima.

Cjeloviti redoviti desetsatni programnjege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi prilagođen je razvojnim potrebama djeteta te njegovim mogućnostima i sposobnostima.

Temelji se na razvojno-primjerenom kurikulumu usmjerenom na dijete i humanističko-razvojnoj koncepciji odgoja i obrazovanja djece rane i predškolske dobi s posebnostima koje odgojno-obrazovni radnici vrtića provode u sklopu razvojnog okvira-slika o sebi (omogućiti djetetu da samo gradi svoj svijet, pratiti razvoj i individualne osobine djeteta u odgojno-obrazovnom radu, čuvati, uvažavati, poštivati i prihvaćati djetetovu individualnost, razvijati samosvijest i samostalnost).

Programsko usmjerenje odgoja i obrazovanja djece rane i predškolske dobi polazi od poštivanja načela pluralizma i slobode u primjeni pedagoških ideja i koncepcija, različitosti u vrstama i oblicima provođenja programa.

Sadržaji, aktivnosti, strategije i vremensko planiranje ne utvrđuju se strogo unaprijed. Odgojitelj o njima odlučuje uzimajući u obzir dječje interese, potrebe i životne situacije. Sadržaji programa i teme proizlaze iz analize i promatranja djeteta/djece u skupini, sklonostima odgojitelja, roditeljima kao partnerima kao i socijalnom okruženju vrtića.

**1.1. CILJEVI PROGRAMA:**

-Poticanje i podržavanje djetetove prirodne znatiželje omogućavanjem učenja istraživanjem, otkrivanjem, eksperimentiranjem, učenjem u realnim životnim situacijama, obogaćivanjem djetetova doživljaja te poticanjem akcije djeteta.

Redoviti program obogaćivat ćemo dodatnim programima što omogućuje djeci raznovrsne spoznaje i doživljaje te su poticaj brojnim aktivnostima u vrtiću.

**1.2.POSEBNI CILJEVI I ZADAĆE ODGOJA DJECE:**

**-**Očuvanje zdravlja,

-Razvoj emocionalne stabilnosti i samostalnosti,

-Razvoj pozitivne slike o sebi,

-Razvoj socijalne interakcije i komunikacije,

-Slobodno izražavanje radoznalosti,

-Razvoj kreativnosti i intelektualnih sposobnosti.

**1.3. SPECIFIČNI CILJ I ZADAĆE ODGOJNO - OBRAZOVNOG RADA:**

Jačanje roditeljske kompetencije u odgoju i cjelovitom rastu i razvoju djeteta i razvijanje suradničkog odnosa:

-Jačanjem stručnih kompetencija odgojitelja za svakodnevnu interakciju s roditeljima i izgrađivanje suradničkih odnosa

-Naglašavanjem važnosti kvalitetne komunikacije na relaciji vrtić – obitelj (tjedni radni dogovori, radni materijali, internetska stranica vrtića)

-Jačanjem roditelja za odgovorno roditeljstvo-granice i dosljednost u odgojnim postupcima.

1. **SKRB O DNEVNOM RITMU I OBAVEZNOSTI SVAKODNEVNOG BORAVKA NA ZRAKU, JEDNODNEVNI ILI POLUDNEVNI ODLASCI U PRIRODU**

U vrtiću ćemo uspostavljati dnevni ritam djece, provoditi i nadzirati njihov boravak vodeći računa o dobi djeteta. Posebna briga vodit će se o ritmu kako fizičkog tako i psihičkog opterećivanja djeteta.

Higijena života u predškolskoj ustanovi ostvaruje se dobro organiziranim dnevnim ritmom:

-Pranje ruku, zubi, umivanje, uporaba toaletnog papira

-Higijena igre-svjetla, prozračna i topla mjesta

-Higijena sna.

Osigurat ćemo dovoljno vremena za odmor djece i za to stvarati povoljne uvjete. Boravak i kretanje na otvorenom, ali i zatvorenom prostoru osigurat ćemo svoj djeci. Također ćemo ostvarivati usmjerene aktivnosti kojima je cilj unapređenje zdravlja i prevencija oboljenja, a posebno bolesti lokomotornog sustava i respiratornih oboljenja, anemije, pretilosti i pothranjenosti.

1. **ZADAĆE ZA REALIZACIJU NJEGE, ODGOJA I OBRAZOVANJA, SOCIJALNE I ZDRAVSTVENE ZAŠTITE TE SKRBI O DJECI**

**3.1. TJELESNI I PSIHOMOTORNI RAZVOJ**

**-**Zadovoljavanje potreba za hranom, zrakom, kretanjem, igrom, boravkom u prirodi

-Praćenje i unapređivanje morfološkog statusa djeteta njegovanjem mišićnih reakcija potrebnih za održavanje stava i ravnoteže

-Poticanje povišene funkcije krvožilnog i dišnog sustava s težištem na funkcionalnom prilagođavanju

-Usavršavanje osnovnih prirodnih oblika kretanja, puzanja, hodanja, trčanja, skakanja, provlačenja, penjanja i drugo

-Povećanje otpornosti organizma na nepovoljne utjecaje okoline.

**3.2. SOCIO-EMOCIONALNI RAZVOJ I RAZVOJ LIČNOSTI**

- Poticanje iskrenog izražavanja svojih potreba, osjećaja, opažanja, zamisli, radoznalosti, inicijative

- Poticanje optimističkog doživljavanja života i temeljnog povjerenja u djetetove mogućnosti, postignuća, sada i u budućnosti

- Poticanje osjećaja i spoznaje da je voljeno, zbrinuto i prihvaćeno u obitelji, grupi, od odgojitelja, od djece i drugih ljudi, da može pomagati drugima, da stalno raste i razvija se

- Poticanje osjećaja pripadnosti i privrženosti svojoj skupini, obitelji, vrtiću i širem okruženju

- Poticanje samostalnosti i samokontrole

- Poticanje društvenosti, suosjećajnosti, osjetljivosti za potrebe drugih

- Poticanje težnje da surađuje i dogovara se s drugom djecom i odraslima, provodi zajedničke dogovore

- Poticanje konstruktivnog rješavanja sukoba

- Poticanje osjećaja i početnih shvaćanja o vrijednosti rada i čuvanja materijalnih i kulturnih dobara i prirode.

**3.3. SPOZNAJNI RAZVOJ**

- Poticanje djeteta da doživljava, da stvara novo, traži, uočava probleme, samo pronalazi odgovore i kreativna rješenja različita od drugih i provjerava ih

- Poticanje mogućnosti sve boljeg opažanja gledanjem, slušanjem, mirisanjem, kušanjem, opipom

- Izgrađivanje sve preglednije i bogatije slike svijeta, tj. iskustva i znanja: o sebi, o osobinama ljudi, ljudskim aktivnostima i odnosima, o prirodnim predmetima i onima koje su ljudi stvorili, o materijalnim i duhovnim dobrima, o prirodi.

**3.4. GOVOR, KOMUNIKACIJA, IZRAŽAVANJE I STVARALAŠTVO**

- Poticati izražavanje neverbalnim, te pogotovo verbalnim putem sve preciznijim i svestranijim korištenjem govora

- Poticati izražavanje tijelom

- Poticati izražavanje likovnim sredstvima

- Poticati izražavanje scenskim sredstvima

- Poticati izražavanje glazbenim sredstvima

- Kontinuirano pratiti razvoj djeteta i otkrivati eventualne poteškoće u razvoju djeteta i djelovati na njihovo ispravljanje i otklanjanje

- Osigurati optimalne fizičke i pedagoške uvjete za dječji razvoj.

1. **SADRŽAJI I AKTIVNOSTI**

**Kroz sadržaje i aktivnosti nastojat ćemo :**

**-** Nadopuniti obiteljski odgoj i proširiti ga kao dio integriranog odgojnog nastojanja

- Čuvati i unapređivati tjelesno i mentalno zdravlje djece, emocionalni razvoj, te socijalizaciju

- Stvarati osnovu za razvoj govora i obogaćivanja dječjeg rječnika primjerenim literarnim djelima i slikovnicama

- Cjelokupnim dnevnim rasporedom poticati usvajanje zdravog načina života

- Postupno djecu upućivati u improvizacije scenskom lutkom

- Njegovati navike održavanja osobne higijene

- Njegovati i razvijati osnovne oblike kretanja

- Poticati djecu da promatraju, praktično provjeravaju i zaključuju o uzročno-posljedičnim vezama zakonitosti u prirodi

- Omogućiti upoznavanje likovnim sredstvima za crtanje, slikanje, prostorno oblikovanje

- Poticati ih da pjevaju jednostavne melodije (slušanje glazbe, prepoznavanje skladbe po melodiji, ritmu, sadržaju, tempu, dinamici)

- Razvijati glazbenu osjetljivost, kretanje uz glazbu, glazbeno stvaralaštvo

- Poticati dječji interes za biljni i životinjski svijet, prirodne pojave, materijale po broju, veličini i obliku

- Razvijati humane i ravnopravne odnose među spolovima

- Stalno podržavati osjećaj sigurnosti, zadovoljstva i slobode.

**U odgojno – obrazovnom radu poticat ćemo načela:**

**a) Slobode**

- Sloboda u odabiru sadržaja, partnera te stilova i načina učenja

**b) Raznolikosti**

**c) Fleksibilnosti**

-Materijalni, vremenski, prostorni i organizacijski uvjeti

- Senzibilitet, te spremnost svih djelatnika za promjene kako bi se stvorili uvjeti za uspješno zadovoljavanje potreba pojedinca

**d) Autonomije**

- Autonomijom kod djece razvijamo konstruiranje vlastitog mišljenja

**e) Partnerstva vrtića s roditeljima i širom zajednicom**

-Roditelje djece ćemouvažavati kao partnere u kreiranju odgojno-obrazovnog procesa koji svojim doprinosima unapređuju kvalitetu rada u vrtiću

- Roditelje ćemo permanentno informirati o radu s djecom koji ćemo provoditi u vrtiću te ih time poticati i podržavati u njihovoj ulozi roditeljstva

- Roditeljima ćemo nuditi sudjelovanje u neposrednom odgojno-obrazovnom procesu, zajedničkom donošenju odluka vezanih uz razvoj djece u vrtiću

**f) Otvorenost za kontinuirano učenje i spremnost na unapređenje prakse**

-Temelji se na kontinuiranom unapređenju kvalitete rada odgojitelja kroz istraživanje i mijenjanje vlastite odgojno-obrazovne prakse

**VRSTE DJELATNOSTI KOJE SVAKI ODGOJITELJ KORISTI U SVOM RADU**:

1. Životno-praktične i radne aktivnosti vezane uz biološke potrebe djeteta i njegu (svlačenje, oblačenje, samoposluživanje, kućni poslovi, njega biljaka i životinja, izrada predmeta i igračka)

2. Raznovrsne igre: funkcionalne, simboličke, igre uloga, igre građenja i konstruiranja, igre s pravilima

3. Društvene i društveno-zabavne aktivnosti (svečanosti, priredbe, šetnje)

4. Umjetničko promatranje, slušanje interpretacija umjetničkih djela za djecu kao što su slikovnice, likovna, književna, glazbena, scenska, filmska i druga djela

5. Aktivnosti izražavanja i stvaranja kod djeteta: pjevanje, sviranje, plesanje, crtanje, slikanje, modeliranje i slično

6. Istraživačko-spoznajne aktivnosti (manipuliranje predmetima, promatranje ili upoznavanje nečega/ nekoga, šetnje, posjeti, susreti s ljudima različitih profesija, verbalno rješavanje problema i slično)

**Zadaće za odgojitelje:**

**Odgojitelji pravovremeno izrađuju:**

**1. Orijentacijski plan i program rada –** područje razvoja, materijalni i organizacijski uvjeti rada, aktivnosti za ostvarivanje razvojnih zadaća, suradnja sa stručnjacima, roditeljima i drugim čimbenicima

**2. Tjedni plan i program rada –** slijed aktivnosti za djecu odgojne skupine i drugih odgojnih skupina

**3. Dnevnik rada** – poticaji i zapažanja o aktivnostima i ponašanju djece u skupini i djece iz drugih skupina

**4. Vrednovanje ostvarenog plana i programa rada** – vrednovanje ostvarivanja uvjeta plana i programa i ostvarenosti zadaća

**STRUČNA PEDAGOŠKA DOKUMENTACIJA VRTIĆA JE:**

**-** Imenik djece

-Matična knjiga djece

-Knjiga pedagoške dokumentacije za odgojne skupine

-Ljetopis dječjeg vrtića

-Godišnji plan i program odgojno-obrazovnog rada

-Godišnje izvješće o ostvarivanju plana i programa vrtića

-Program stručnog usavršavanja

-Individualni dosje svakog djeteta

-Dosje djeteta s posebnim potrebama

-Knjiga zapisnika

1. **GLOBALNO PLANIRANJE U SKLADU S RAZVOJNIM POTREBAMA DJECE U DOBI OD 1. DO 7. GODINE ŽIVOTA**

Vodeći se novim trendovima u pedagoškom odgoju i formiranjem dobno heterogene skupine, a poštujući pri tome način vođenja pedagoške dokumentacije, odgojiteljima je ponuđen orijentacijski kurikulum koji će im pomoći u planiranju svakodnevnih aktivnosti.

**RAZVOJNA PODRUČJA:**

**1. TJELESNI I PSIHOMOTORNI RAZVOJ**

**-** Svakodnevni sat tjelesnog odgoja

- Rad na koordinaciji pokreta cijelog tijela

- Poticanje prirodnih oblika kretanja

- Razvoj posebnih motoričkih vještina

- Razne natjecateljske igre

- Svakodnevni boravak na zraku

- Razvoj grafomotorike.

**2. SOCIO-EMOCIONALNI RAZVOJ**

- Rana socijalizacija i osjećaj pripadnosti zajednici

- Razvijanje empatije prema drugima

- Prihvaćanje različitosti

- Razvijanje skupne povezanosti

- Razvijanje pozitivne slike o sebi

- Poticanje samostalnosti i samopouzdanja

- Učenje nenasilnom rješavanju sukoba

- Stvaranje vrijednosnog sustava i učenja moralnih vrijednosti

**3. SPOZNAJNI RAZVOJ**

- Stvaranje pojmova i uočavanje veza i odnosa među predmetima i pojavama

- Razvoj kritičkog mišljenja i poticanje na samostalno rješavanje problema

- Poticanje logičkog zaključivanja

- Upoznavanje sa osnovama matematike (odnosi među količinama, pojam broja, brojevni niz, zbrajanje i oduzimanje)

- Promatranje i uočavanje odnosa u prirodi i društvu (promjene u prirodi, godišnja doba, zanimanja, promet i slično)

**4. GOVOR, KOMUNIKACIJA, IZRAŽAVANJE I STVARALAŠTVO**

- Poticanje pravilnog govora i izgovora od najranije dobi

- Svakodnevno obogaćivanje vokabulara kroz razne aktivnosti

- Poticanje i razvoj predčitačkih i čitačkih sposobnosti

- Dramske igre (igre kazališta s lutkama, podjela uloga u pričama)

- Igre s pjevanjem (razvoj glazbene osjetljivosti uz pokret i ritam)

- Upoznavanje glazbenih instrumenata

- Slušanje dječjih pjesmica

- Likovno izražavanje različitim likovnim tehnikama

- Kreativno izražavanje pedagoški neoblikovanim materijalom.

**Značajke razvoja djeteta od 1. do 2. godine života**

**Razvojna područja**

**TJELESNI RAZVOJ**

- Usavršeno puzanje

- Hoda samostalno

- Penje se uz pomoć

- Odbacuje predmete, stavlja jedne u druge

- Stavlja kocku na kocku (2-3)

- Šara samostalno

**SPOZNAJNI RAZVOJ**

- Upoznaje okolinu manipulacijama: trganje, prevrtanje, rastavljanje, sastavljanje, udaranje, premještanje i slično

- Usmjerava pažnju na događaje koji potiču istraživanje

- Pamti i oponaša jednostavnije radnje

**GOVORNI RAZVOJ**

- Oponaša zvukove iz neposredne okoline

- Imenuje pomoću onomatopeje

- Imenuje imenice, glagole (daj, ima, hoće, neće), zamjenice (ovo, to), negacija (ne, neću, nema)

**SOCIO-EMOCIONALNI RAZVOJ**

- Pokazuje ljutnju, ponos, ljubav, ljubomoru

- Teže se odvaja od roditelja

- Kada je uzrujano koristi samotješenje (duda)

- Ulazi u sukobe zbog podjela igračaka

- Vidljivi oblici prosocijalnog ponašanja (suosjećanje kada netko plaće)

**Uvjeti za:**

**1. Olakšavanje odvajanja od roditelja**

**-** Omogućiti djetetu izražavanje već stečenih navika i ponašanja (ritam i način zadovoljavanja primarnih potreba - prehrana, spavanje...)

- Omogućiti postupno produžavanje boravka djeteta u jaslicama te boravak roditelja u jaslicama, osobito u vrijeme privikavanja

- Omogućiti korištenje „prijelaznog objekta“ (duda, igračka, dekica, i slično)

**2. Poticanje motoričkog i spoznajnog razvoja**

- Omogućiti djetetu da istražuje veliki prostor s bezopasnim i zanimljivim igračkama i predmetima za svakodnevnu uporabu (plastične bočice, posude, šareni papiri, krpice, kutije, tuljci i slično) – ne pretrpavati okolinu, povremeno mijenjati materijale i igračke

- Brinuti se o optimalnoj količini novih sadržaja – ne previše odjednom

- Potrebno je da dijete bude aktivno i samostalno u aktivnosti te da mu jednostavni i bezopasni materijali omogućuju otkrivanje i učenje bez neposredne pomoći odrasloga

**3.Poticanje razvoja pojma o sebi**

- Koristiti veliko i malo ogledalo za upoznavanje vlastitog lika

- Verbalizirati djetetov osjećaj vlasništva (samo tvoja haljinica)

- Poticati uporabu vlastitog imena i zamjenice „ja“

**4. Osiguravanje razvoja samostalnosti i neovisnosti**

- Omogućiti djetetu razvijanje osjećaja vlastite sposobnosti, samostalno ovladavanje sve širim krugom aktivnosti, te postupno širenje granica

- Važno je ne posramljivati dijete, nego mu omogućiti da isproba granice koje može

samostalno dosegnuti u svakodnevnim aktivnostima (igra, njega, upoznavanje prostora)

- Postaviti jasne i realistične granice – što se smije, a što ne smije – ne učinivši pritom pogrešku da se djetetu sve zabranjuje. Umjesto upozoravanja i zabrana, valja učiti dijete kako može bezopasno obaviti željenu aktivnost (demonstriranje jednostavnih radnji)

- Ponašanja opasna za dijete i druge, kao i za okolinu, treba jasnim, jednoznačnim i dosljednim postupkom prekidati, a dječju radoznalost usmjeriti na bezopasnu aktivnost

**5. Poticanje prosocijalnog ponašanja**

- Davanjem primjera i pohvalama treba poticati i reagirati na sve oblike prosocijalnog ponašanja, kao što su pomaganje, tješenje, velikodušnost i suradnja

- Potaknuti razvoj pojma o sebi i dijeljenje s drugima (osigurati dovoljan broj igračaka, poticati razmjenu igračaka)

**6. Govorno komuniciranje s djetetom**

- Zajedničke aktivnosti djeteta i odraslih pratiti govorom

- Prihvaćati djetetovu inicijativu za komunikacijom, verbalizirati geste i komunikacijske namjere

- Paziti na jasnu i točnu artikulaciju odraslog

- Prilagoditi svoj govor djetetu, obraćati se izravno, jednostavnim i kratkim rečenicama, djetetu razumljivim riječima, proširivati govor novim riječima

- Posebno njegovati komunikaciju djeteta s bliskim osobama u kojoj se ostvaruje i bogata emocionalna interakcija

- Organizirati „govorne“ aktivnosti

- Slušati i oponašati zvukove iz okoline

- Čitati slikovnice i razgovarati s djetetom o slikovnici uz pokazivanje slika

- Govoriti djetetu pjesmice i brojalice, pjevati mu te ga poticati na isto

- Igrati se igre prepoznavanja i imenovanja sadržaja iz okoline

- Obogatiti dječju okolinu sa što više igračaka sličnih stvarnim predmetima

**7. Poticanje simboličke igre**

- Podržavati simboličke igre u kojima dijete oponaša radnje i osobine ljudi, životinja, predmeta (npr. briše stol, hrani lutku, stavlja kapu na glavu i slično)

**Značajke razvoja djeteta od 2. do 3. godine života**

**Razvojna područja**

**TJELESNI RAZVOJ**

- Stoji na jednoj nozi

- Penje se po penjalicama i stepenicama uz pridruživanje nogu

- Baca i prima loptu

- Slaže kocke, umeće predmet u predmet

- Reže malim škaricama

- Djelomično je samostalno (oblači jednostavne odjevne predmete, papuče, nosi vodu u čaši i ne prolijeva, jede vilicom)

- Povlači crte olovkom – šara

**SPOZNAJNI RAZVOJ**

- Aktivno isprobava, istražuje, opipava, sastavlja

- Usmjerava pažnju na događaje koji potiču istraživanje i koji su mu zanimljivi uz lako odvraćanje pažnje

- Rješava praktične probleme (uklanjanje prepreka)

- Svrstava predmete po jednom svojstvu

- Razlikuje i pridružuje dvije boje, veličine, oblike

- Sjećanje se može izazvati pomoću riječi

**GOVORNI RAZVOJ**

- Izgovor s pogreškama (zamjenjivanje, ispuštanje, iskrivljavanje suglasnika)

- Pravilno koristi imenice - ja, ti, mi i zamjenice – moje, tvoje, naše

- Usvaja temelje gramatički ispravnog govora

**-** Govori u rečenicama od dvije do četiri riječi

**SOCIO-EMOCIONALNI RAZVOJ**

- Javljanje mnogih strahova (od jakih zvukova, nepoznatih lica i situacija, mraka)

- Burno izražava emocije (kada nije po njegovom, kada nešto mora dijeliti i slično)

- Zna svoje ime i spol

- Poznaje neke dijelove tijela

- Usmjerava svoje ponašanje glasnim govorom

- Prkosno je i inatljivo kada mu se nešto nameće

**Uvjeti za:**

**1. Poticanje motoričkog i spoznajnog razvoja**

**-** Osigurati uvjete za kretanje po raznolikom terenu, po stepenicama, penjanje po niskim spravama i slično

- Stvarati uvjete za samostalnu aktivnost te eksperimentiranje i istraživanje – učiniti dostupnim jednostavne i bezopasne predmete i igračke koje omogućuju isprobavanje, rastavljanje, sastavljanje, punjenje i pražnjenje

**2.**  **Jačanje** **osjećaja neovisnosti i samostalnosti**

- Osigurati aktivnosti u kojima dijete vidi rezultat svog djelovanja te doživljava vlastitu sposobnost i kompetentnost

- Odrasla osoba ne mora biti stalno u interakciji s djetetom, ali mora biti prisutna tako da dijete može dobiti komentar, potporu, pažnju, ako je traži

-Izbjegavati bilo kakvo posramljivanje

**3. Govorna komunikacija s djetetom**

**-** Odrasli trebaju nastojati razumjeti što dijete želi priopćiti, koncentrirati se na ono što dijete smatra važnim (poštivanje inicijative djeteta)

- U razgovoru s djetetom koristiti jednostavne rečenice izgovarajući ih polagano i razgovijetno da dijete može dobro razumjeti

- Neprestano i strpljivo razgovarati s djetetom, davati mu mogućnost da i ono što više govori i odgovara na pitanja te ga pritom pažljivo slušati: podržati ga i hrabriti glede verbalizacije

- Biti tolerantan prema djetetovim pogreškama u izgovoru, ne opominjati ga i ispravljati, već mu pružati ispravan govorni model

- Listati, čitati i gledati slikovnice s djetetom te komentirati nakon čitanja teksta - poticati dijete da prema slici samo nadopunjava priču svojim riječima i daje svoja tumačenja

**4. Osiguravanje razvoja kontrole izražavanja emocija**

**-** Stvarati atmosferu sigurnosti i zadovoljstva u djece

- Odrasli mora biti model prihvatljivog izražavanja svih emocija – maziti dijete u raznim situacijama, ne samo kad ga tješi, u situacijama koje izazivaju ljutnju nuditi djetetu rješenja koja uključuju kratko odlaganje zadovoljenja želja i potreba ili zamjenu za željenu stvar, igračku i slično

**5. Poticanje simboličke igre**

- Omogućiti djetetu različita iskustva koja će izražavati početnom igrom pretvaranja (simbolička igra)

- Poticati igru pretvaranja u suradničkom odnosu s odraslom osobom koja se s djetetom i pred djetetom igra te prikazuje aktivnosti i radnje odraslih o kojima dijete već ima iskustva (premotavanje, hranjenje, oblačenje, kuhanje i slično)

**6. poticanje empatije i prosocijalnog ponašanja**

-Tražiti od djeteta da se uživi u emocionalnu situaciju drugoga (sjećaš se kako je tebi bilo...)

- Objašnjavati govorom tuđe i vlastite emocije, pružiti pomoć govorom.

**Značajke razvoja djeteta od 3. do 4. godine života**

**Razvojna područja**

**TJELESNI RAZVOJ**

- Usavršilo je pokrete kretanja i ovladalo složenim motoričkim vještinama (ljuljanje, vožnja tricikla, stoj na jednoj nozi bez pomoći)

- Slika čovjeka se sastoji od glave i još nečeg (noge i ruke u izmijenjenom obliku), precrtava krug, kvadrat

- Samostalno je u brizi za sebe (oblačenje jednostavnih odjevnih predmeta, nalijevanje vode iz vrča, jedenje vilicom i žlicom, nožem razmazuje namaz na kruh i slično)

**SPOZNAJNI RAZVOJ**

- Aktivno isprobava i istražuje

- Uspijeva isključiti ometajući sadržaj nekoliko minuta

- Razlikuje oblik i veličinu

- Shvaća osnovne karakteristike vremena, prostora, oznake mjesta, vremena i načina (jutro-večer, ispred-iza, tamo, odmah, ovako i slično)

- Pokazuje interes za brojenje

- Počinje objašnjavati pojave oko sebe, ali su objašnjenja ograničena mišljenjem

- Zna što leti, pliva, vozi i slično po slici

**GOVORNI RAZVOJ**

- Nepravilno artikulira pojedine glasove

-Gramatički govor gotovo ispravnog izgovora

- Povezano govori o nedavnim događajima i iskustvima

- Naglo proširivanje rječnika

**SOCIO-EMOCIONALNI RAZVOJ**

- Snažna manifestacija ljutnje – guranje, grizenje, pljuvanje, vrištanje

- Snažno i kratko izražava emocije

- Regulira ponašanje na upute odraslih

- Moguća pojava prolaznih tikova

- Samostalno oblači jednostavnije odjevne predmete

-Samostalno jede

- Opisuje sebe i druge i ponaša se u skladu sa spolnim identitetom

- Pokazuje inicijativu u planiranju akcija

- Poštuje pravila, ali im pristupa kruto

- U igri se pretvara u mnoge likove

**Uvjeti za:**

**1. Osiguravanja razvoja samostalnosti i neovisnosti**

- Omogućiti doživljaj uspjeha u aktivnosti

- Omogućiti uspjeh iz rezultata aktivnosti, a ne iz usporedbe s drugom djecom

- Djetetu treba pokazati da je postiglo uspjeh i pritom paziti da mu pohvala ne bude važnija od rezultata jer se na taj način stvara ovisnost motivacije o vanjskim, a ne unutarnjim potkrepljivačima – nastojati da dijete samo ustanovi je li aktivnost završila uspješno

- Omogućiti kretanje i vježbanje stečenih motoričkih vještina (pokretne igre, igre oponašanja i mali poligoni)

**2. Omogućavanje intelektualnog razvoja**

- Omogućiti djetetu stjecanje iskustva svim senzornim putevima

- Omogućiti usvajanje pojma količine rukovanjem stvarnim količinama

- Poticati i zadovoljavati dječju radoznalost, koja se održava u postavljanju pitanja

- Poticati uporabu govora – davanjem i traženjem objašnjenja i obrazloženja

- Poticati dijete da priča i prepričava doživljeno (u konkretnim i zamišljenim situacijama, sa i bez slikovnog materijala)

- Pokazati djeci primjerom ispravan govorni model

**3. Osiguravanje kontrole izražavanja emocija**

- Stvarati atmosferu sigurnosti, prihvaćanja, i zadovoljstva kod djece

- Odrasli mora biti model prihvatljivog izražavanja svih emocija: maziti dijete u svim situacijama, ne samo kad ga tješi; u situacijama koje izazivaju ljutnju – nuditi djetetu rješenja koja uključuju kratko odlaganje zadovoljenja želja i potreba ili zamjenu za željenu stvar, igračku i slično

**4. Poticanje simboličke igre**

**-** Poticati razvoj igre stjecanjem što više novih iskustava, zajedničkih doživljaja djece i odraslih te omogućiti doživljavanje emocionalnih iskustava uz igru

- Neophodno je da igri odgojitelja s djecom prethodi iskustvo djece o radu i aktivnostima odraslih

**Značajke razvoja djeteta od 4. do 5. godine života**

**Razvojna područja**

**TJELESNI RAZVOJ**

- Usavršilo je pokrete kretanja i motoričke vještine (skakanje, puzanje, penjanje, hvatanje i bacanje lopte, vožnja tricikla)

- Pravilno drži olovku i crta čovjeka sa svim dijelovima tijela

- Reže škarama

- Gradi građevine od kocaka

- Samostalno je u brizi za sebe ( oblačenje, nalijevanje vode iz vrča, jedenje i slično)

**SPOZNAJNI RAZVOJ**

- Radoznalo je i okolinu aktivno istražuje opipavanjem, rastavljanjem, sastavljanjem, mirisanjem, promatranjem, slušanjem i slično)

- Usmjerava i zadržava pažnju na onom što ga zanima

- Poznaje osnovne boje

- Razlikuje neke prostorne i vremenske odnose (naprijed, nazad, jutro, podne, večer i slično)

- Broji uz pokazivanje oko pet predmeta

- Uočava probleme i pokušava ih riješiti

**GOVORNI RAZVOJ**

- Ponekad još ne izgovara čisto sve glasove

- Pokazuje interes za riječi i čitanje

- Povezano govori o događajima

**SOCIO-EMOCIONALNI RAZVOJ**

- Ima burne emocionalne reakcije (pogotovo ljutnje)

- Javljaju se strahovi od mraka, samoće, imaginarnih bića

- Opisuje sebe i druge te se ponaša u skladu sa spolnim identitetom

- Pokazuje inicijativu u planiranju akcija

- Poštuje pravila, ali im pristupa kruto

- U igri se pretvara u mnoge likove

**Uvjeti za:**

**1. Osiguravanja razvoja inicijative**

- Davati slobodu za istraživanje i eksperimentiranje, omogućiti aktivnosti koje dijete preuzima na vlastitu inicijativu

- Odgovoriti na dječja pitanja, poticati partnerstvo u igri

**2. Omogućavanje razvoja kompetentnosti**

- Omogućiti doživljaj uspjeha uvidom u vlastito zalaganje bez tuđe pomoći i izricanjem pohvale od strane odrasle osobe

- Osigurati prostor i vrijeme za kretanje, trčanje, penjanje u kojima se usavršavaju osnovni oblici kretanja

- Uspjehe treba uspoređivati individualno – koliko je dijete bolje od prošli put

**3. Omogućavanje intelektualnog razvoja**

- Omogućiti igru konkretnim materijalima i predmetima za usvajanje pojmova (količine, odnosa)

- Podržavati i omogućavati djeci da verbalno izraze svoje osjećaje, potrebe, mišljenja, pitanja (aktivna upotreba govora)

- Pružiti ispravni govorni model

- Koristiti govorne igre za bogaćenje rječnika

- Slušati, ponavljati i učiti pjesmice i brojalice uz pratnju pokretom

- Postavljati jednostavne pitalice i zagonetke

**5. Razvoj samoregulacije**

- Stvarati naviku kod djeteta da razmisli prije nego što reagira

**6. Poticanje maštovitosti i kreativnosti**

- Davanje ideja za variranje traženjem da se zamišlja kako bi još moglo, što bi bilo kad bi bilo i slično

- Pomoći djetetu u određivanju granice između stvarnosti i mašte

**7. Osiguranje razvoja kontrole emocija**

- Omogućiti djetetu da izražava i prepoznaje svoje emocije

- Omogućiti da verbalno izrazi što osjeća, kako se osjeća

- Omogućiti da nađe alternativna rješenja za izražavanje svojih emocija

- Koristiti socijalne igre – jasno postavljanje granica prihvatljivog i neprihvatljivog ponašanja i objašnjenja (zašto) na djetetu razumljiv način

**8. Poticanje simboličke igre**

- Poticati igre pretvaranja omogućavanjem djeci da uoče raznolikosti radnji odraslih u svakodnevnom životu i situacijama (posjeti, susreti, promatranja)

- Omogućiti raznolike i nove, nestereotipne uloge u igri, uz veliko bogatstvo materijalnih poticaja

**9. Poticanje razvoja predčitalačkih sposobnosti**

- Razvijati i vježbati glasovnu osjetljivost

- Razvijati razumijevanje prijenosa govora u tekst

- Razvijati poznavanje karakteristika pisanog teksta

**Značajke razvoja djeteta od 5. do 6. godine života**

**Razvojna područja**

**TJELESNI RAZVOJ**

- Stoji na jednoj nozi 8-10 sekundi, zatvorenih očiju

- Objema rukama hvata loptu iz različitih visina

- Koristi iglu i konac, alate – ako mu se pokaže

- Izrezuje jednostavne oblike škarama

- Crta čovjeka (glava s detaljima, ruke, noge, trup)

- Usavršava složene motoričke vještine (kolut naprijed, koturaljke i slično)

**SPOZNAJNI RAZVOJ**

- Istražuje okolinu, nova svojstva i funkcije predmeta te uviđa sličnosti i razlike

- Usmjerava i zadržava pažnju na onom što ga zanima

- Grupira predmete po nekom svojstvu

- Razlikuje i imenuje boje

- Razlikuje i imenuje oblike: kvadrat, pravokutnik, trokut, krug

- Izdvaja predmete koji ne pripadaju po obliku

- Uspoređuje veličine: malo - manje, veliko - veće, kratko - kraće, dugo - duže

- Razvija mnemotehničku strategiju, pamćenje ponavljanjem

- Razlikuje danas i sutra

- Počinje usvajati nazive godišnjih doba

**GOVORNI RAZVOJ**

- Artikulira sve glasove

- Primjećuje koji je početni, a koji završni glas u riječi

- Prepričava priče, uz glavni događaj daje i detalje

- Koristi izraze pristojnosti kao: molim, hvala, oprostite te pozdrav

- Rabi apstraktne riječi, ali ne razumije točno značenje

- Zamjećuje greške u govoru drugih

**SOCIO-EMOCIONALNI RAZVOJ**

- Boji se nesretnih slučajeva, bolesti, mraka, imaginarnih bića

- Reagira ljutnjom najčešće zbog vrijeđanja ponosa

- Manje je direktne agresije, a više indirektnih oblika (psovanje, ruganje, podsmjehivanje i slično)

- Može kontrolirati vlastito ponašanje

- Potpuno se samostalno oblači i svlači

- Samostalno pere ruke, lice, zube, tijelo

**Uvjeti za:**

**1. Osiguravanje osjećaja aktivnosti i kompetentnosti**

- Omogućiti aktivnosti u kojima će biti uspješno i koje može uspješno završiti

- Omogućiti mu da uvidi kad je uspješno

- Izbjegavati osjećaj inferiornosti natjecanjem i usporedbama

**2. Osiguravanje intelektualnog razvoja**

- Stvarati uvjete za postupni prijelaz iz intuitivne faze mišljena u fazu konkretnih operacija

- Prevladavanje egocentričnosti mišljenja – u igri sa starijim djetetom ili kompetentnijim vršnjakom kroz zajedničku aktivnost (igre uloga, igre s pravilima)

- Razvoj konzervacije - u igri s konkretnim materijalom (glina, zrnje, voda, čaše, vaga) uz verbalne komentare i pitanja

- Razvoj klasificiranja – igre kartama, sličicama, pregrupiranjem igračaka uz verbalnu upozorenje na bitne sličnosti

**3. Osiguravanje uzora za igru**

- Osigurati uvjete za igru iz kojih će dijete upoznavati različite odnose među ljudima (u konkretnim situacijama, kroz umjetničke tekstove i slično)

**4. Govorno komuniciranje djeteta**

- Omogućiti socijalne kontakte s djecom i odraslima uz stvaranje situacija i prilika u kojima će dijete što više glasno govoriti: govorne igre, dramatizacija i igre s ulogama, prepričavanje priča i događaja, pjesmice, zagonetke i drugo

- Obogatiti dječju okolinu pisanim sadržajima – slikovnice, knjige, časopisi

**Značajke razvoja djeteta od 6. do 7. godine života**

**Razvojna područja**

**TJELESNI RAZVOJ**

- Balansira na suženoj površini s dodatnim zadacima (na primjer nosi loptu)

- Skače u dalj jedan metar

- Baca loptu jednom rukom i uspješno može pogoditi cilj udaljen 1,5 m

- Precrtava po modelu romb

- Može velikim tiskanim slovima napisati svoje ime

**SPOZNAJNI RAZVOJ**

Hotimična pažnja traje 15 do 25 minuta

Definira pojmove prema višem rodnom pojmu, na primjer jabuka je voće

-Uočava uzročne veze među predmetima i pojavama (oblaci-kiša)

-Imenuje i razlikuje krug, kvadrat, trokut, kocku, kvadar, kuglu, piramidu, valjak

-Sigurno razlikuje i imenuje boje i nijanse

-Imenuje i mjeri veličine i količine te ih uspoređuje: veće-manje-jednako, duže-kraće-jednako, deblje-tanje, isto-različito

-Pravilno koristi pojmove jučer-danas-sutra

-Razlikuje lijevo-desno i na drugima, ne samo prema sebi, u prostoru

-Potpuno usvaja nazive godišnjih doba

-Uz pokazivanje broji do 10, mehanički do 30

-Povezuje stvari koje treba zapamtiti s nekom slikom ili pričom

**GOVORNI RAZVOJ**

- Artikulira sve glasove (zbog ispadanja prednjih zubi moguće su blage nečistoće u izgovoru: s, z, c, š, ž, č, ć, dž)

- Ima dobru sposobnost raščlambe riječi na glasove (glasovna analiza)

- Ima dobru sposobnost spajanja glasova u riječ (glasovna sinteza)

- Bez poteškoća može priopćiti svoje misli, potrebe, osjećaje, te prepričati neki događaj

**SOCIO-EMOCIONALNI RAZVOJ**

- Ima strah od mraka, tavana, podruma, vještica, duhova, ljudi koji se skrivaju u ormaru, pod krevetom

- Bijes češće izražava verbalnom agresijom (ruganjem, izazivanjem, svađanjem, vrijeđanjem)

- Pri opisivanju sebe, naglasak na: ponašanju, sposobnostima, usporedbi s drugima emocijama

- Uviđa negativan učinak nekontroliranog emocionalnog reagiranja

- Djetetu su vršnjaci osnovni kriterij za uspoređivanje i vrednovanje (prihvaćanje i neprihvaćanje)

- Sposobno je isplanirati, predvidjeti tijek aktivnosti i provesti je do kraja

- Konflikti među vršnjacima su česti ali kratkotrajni, dijete je spremno dogovoriti se

- Pravednost kao načelo podjele nagrade (tko se više trudio)

**Uvjeti za:**

**1. Omogućavanje inicijative i uspješnosti djeteta**

- Omogućiti svakom djetetu da samo planira i do kraja provede zamišljenu aktivnost uz osjećaj uspješnosti i kompetencije

- Pomoći djetetu da uz uvažavanje svojih želja uvidi i želje i potrebe drugih

- Organizirati raznolike aktivnosti kako bi svako dijete imalo priliku pokazati inicijativu i uspješnost (u skladu sa svojim osobinama i mogućnostima)

**2. Poticanje intelektualnog razvoja**

- Organizirati što više istraživačkih aktivnosti i eksperimentiranja uz verbalne komentare i pitanja kako bi dijete uočavalo odnose (jednostavne-složene, bitne-nebitne), samostalno i uspješnije rješavalo probleme i stjecalo znanja

- Poticati razvoj pažnje i pamćenja povećavajući motivaciju djeteta smislenošću i zanimljivošću materijala te povezivanje s postojećim iskustvom djeteta

**3.Osiguravanje uzora za igru**

- Omogućiti djeci susretanje s modelima poželjnog ponašanja (umjetnički sadržaji, reagiranja ljudi iz okoline) da bi uspješnije učila kako rješavati konfliktne situacije, kontrolirati emocionalne reakcije te uskladiti vlastite i tuđe potrebe

- Odgojitelj postaje pomagač koji se sve rjeđe upliće u tijek i način provođenja aktivnosti

- Omogućiti potrebu djeteta da se u igri emocionalno rastereti rješavajući svoja unutrašnja stanja te potrebu da se pravovremeno osami u svojoj igri i aktivnosti

- Poticati razradu složenih scenarija igre s planom akcije i podjelom uloga

1. **NOSITELJI PROGRAMA**

Na poslovima njege, odgoja i obrazovanja, socijalne i zdravstvene zaštite, te skrbi djece rane i predškolske dobi u Dječjem vrtiću radit će 10 stručnih odgojno-obrazovnih radnika. U vrtiću će se organizirati desetsatni program odgojno-obrazovnog rada za djecu od navršene prve godine života do polaska u školu.

Organi upravljanja i vođenja Vrtića su Upravno vijeće i ravnatelj. Stručno tijelo vrtića je Odgojiteljsko vijeće. Poslovodni i stručni voditelj vrtića je ravnatelj.

Odgojitelji će se sistemski i stručno usavršavati na seminarima i stručnim skupovima koji će se održavati u našoj i susjednim županijama. Individualni plan usavršavanja nalazit će se u dosjeu svakog radnika. Planira se održavanje najmanje osam Odgojiteljskih vijeća na kojima će odgojitelji aktivno sudjelovati u razmatranju aktualne problematike u cilju unapređenja odgojno-obrazovne prakse.

1. **PRAZNICI, PROSLAVE, MANIFESTACIJE I SVEČANOSTI**

1. DANI ZDRAVOG OSMIJEHA- posjet stomatologu, priča o „Gricu i Grecu“

2. PRVI DAN JESENI - proslavit ćemo prigodnim pjesmicama, stihovima, scenskim igrama, igrama na zraku

3. DANI ZAHVALE ZA PLODOVE ZEMLJE- projekt od Zrna do pogače, posjeta pekarnici, mijesiti s djecom tijesto i peći kruh

4. DJEČJI TJEDAN-dolazak kazališta u naš vrtić

6.MJESEC KNJIGE-posjeta knjižnici OŠ Orehovica

7. JESENSKA SVEČANOST- priredba djece i druženje s roditeljima na Kestenijadi

8 .SJEĆANJE NA ŽRTVU VUKOVARA- paljenje lampiona u obliku slova V

10. BLAGDAN SVIH SVETIH- šetnja mjesnim grobljem

11. ADVENT- Adventski kalendar-brojenje dana do Božića, izrada adventskih vjenčića, prikladno ukrašavanje prostora, provoditi prikladne sadržaje, aktivnosti vezane uz to razdoblje

12. PRIREDBA POVODOM SVETOG NIKOLE-darivanje djece

13 .SVETA LUCIJA- sijanje pšenice, istraživačke aktivnosti svjetlo/tama

15. MAŠKARE-izrada kostima za djecu u suradnji s roditeljima, povorka, ples pod maskama u vrtiću uz krafne

16. VALENTINOVO-izrada kućica za ptičice i stavljanje hrane u njih, izrada prigodnih poklončića za prijatelje

17. DAN OČEVA-izrada poklona za očeve

18. PRVI DAN PROLJEĆA-obilježavanje uz pjesmu, ples, druženje svih skupina vrtića

20. USKRS- bojanje pisanica raznim tehnikama, sudjelovanje na tradicionalnoj Uskrsnoj priredbi

21. POSJET DJELATNIKA PU MEĐIMURSKE-edukacija djece o kretanju u prometu

22. DAN PLANETA ZEMLJE- različite edukativne radionice

23. MAJČIN DAN-izrađivanje nakita za mamu od pedagoški neoblikovanog materijala

25. BUDUĆI PRVAŠIĆI POSJEĆUJU ŠKOLU – upoznavanje buduće učiteljice, druženje s djecom prvih i četvrtih razreda

26 .ZAVRŠNA SVEČANOST-oproštaj od predškolaca „Vrtićkih maturanata“ javnom priredbom u mjesecu lipnju. Nastupaju sve vrtićke skupine, nakon toga slijedi druženje djece, roditelja i svih ostalih uzvanika

1. **PROGRAM PREDŠKOLE**

Program predškole obvezni je program odgojno-obrazovnog rada s djecom u godini prije polaska u osnovnu školu i dio je sustava odgoja i obrazovanja, za koji će Vrtić tražiti suglasnost Ministarstva znanosti, obrazovanja i mladih.

Sadržaj i trajanje programa predškole odnosi se na svu djecu koja su polaznici redovitog programa, kao i za djecu koja nisu polaznici dječjeg vrtića.

Sadržaj, programske zadaće i organizacija provedbe programa predškole moraju omogućavati zadovoljavanje svih djetetovih potreba, a posebno njegovih potreba za sigurnošću, pripadnošću, ljubavlju, samopoštovanjem i poštovanjem drugih osoba. Program predškole mora osigurati svakom djetetu optimalne uvjete za razvijanje i unapređivanje vještina, navika i kompetencija te stjecanje spoznaje i zadovoljavanje interesa koji će mu pomoći u prilagodbi na nove uvjete života, rasta i razvoja u školskom okruženju.

Okruženje u kojem se provodi program predškole predstavlja niz čimbenika koji potiču i usmjeravaju tjelesni, socijalno-emocionalni, komunikacijski i spoznajni razvoj te utječu na oblikovanje osobnosti, navika i vještina (prostor, oprema, skupina vršnjaka, odrasle osobe, događaji, aktivnosti).

Dječji vrtić obavezan je surađivati sa roditeljima djece u godini dana prije polaska u osnovnu školu, ustanovama i pojedincima koji mogu sudjelovati u odgoju i obrazovanju te skrbi za dijete, te pridonijeti kvaliteti programa predškole.

Program predškole provodit će se od 1. listopada do 31. svibnja, a ukupno traje 250 sati za djecu koja nisu polaznici redovitog programa dječjeg vrtića, a u skladu s organizacijom rada vrtića.

Za djecu koja su uključena u redoviti program, sadržaji i programi predškole provodit će se unutar redovitog programa.

Programe će voditi odgojitelji iz redovnog programa vrtića.

1. **EKOLOŠKI I ZDRAVSTVENI ČIMBENICI**

Briga za tjelesni rast i razvoj, kao i zdravlje djece predškolske dobi obvezatni je dio odgojno–obrazovnog rada ustanove.

Kroz inicijalni razgovors roditeljima kojeg provodi ravnatelj, dobivamo saznanja o statusu djeteta i to:

- Podatke o djetetu

- Podatke o obitelji

- Podatke o bolestima djeteta

- Podatke o razvoju i navikama djeteta

Radi lakše i brže adaptacije djecepotrebno jeomogućiti roditeljima da borave u skupini prema potrebama djeteta.

Vrtić je dužan pratiti provođenjesistematskih pregleda djeteta, procijepljenosti, što daje dodatne specifične podatke o djetetu.

Ukoliko je dijete izbivalo iz vrtića zbog bolesti, roditelj je dužan dovesti zdravo dijete sa liječničkom ispričnicom. Evidenciju pobola vodi zdravstveni voditelj.

Identifikacija djece s posebnim potrebama provodi se kod upisa djece u vrtić, a na osnovu iskaza roditelja i liječničke dokumentacije.

Često odgojitelj prvi uoči dijete koje znatnije odstupa u psihofizičkom razvoju od svojih vršnjaka. U suradnji s roditeljem i ravnateljem, odgojitelj će poduzeti odgovarajuće mjere prema Programskom usmjerenju i individualnim potrebama svakog takvog djeteta. Ako su odstupanja veća, odgojitelj će uputiti roditelja stručnom djelatniku (liječniku, logopedu, psihologu).

Nositelji: zdravstveni voditelj uz sudjelovanje odgojitelja, stručnog suradnika, ravnatelja, liječnika.

1. **ZDRAVSTVENA ZAŠTITA DJETETA**

Zdravstvena zaštita u predškolskim ustanovama je skup mjera radi očuvanja i unapređenja zdravlja djece.

Predškolska ustanova je mjesto gdje se može sistemski i organizirano provoditi zdravstveni odgoj predškolskog djeteta. Tu dijete stječe navike korisne za zdravlje koje se formiraju u ranom djetinjstvu. Potrebno je voditi računa o zdravom rasporedu aktivnosti u vrtiću: dnevnom odmoru djeteta, redovnim tjelesnim aktivnostima, pravilnoj prehrani, redovnim pregledima djece, uvjetima u kojima djeca borave, pratiti tjelesni razvoj.

Zdravstvenim odgojem podiže se zdravstvena kultura roditelja i djece, postiže se veće znanje o zdravlju i bolesti, provodi se poštivanje higijenskih propisa čime se djeluje na unapređenje zdravlja djece i prevenciju bolesti.

Zdravstveni odgoj unapređivat ćemo putem članaka koji će biti izvješeni na panou za roditelje, predavanjem o zdravlju djece (liječnik, medicinska sestra).

1. **MJERE ZDRAVSTVENE ZAŠTITE**

- Sistematski pregled djeteta prije upisa u predškolsku ustanovu

- Cijepljenje djeteta prema programu obaveznog cijepljenja, a provjeru statusa cijepljenja vrši liječnik opće prakse ili pedijatar

- Zdravstveni pregled nakon izostanka iz vrtića zbog bolesti

- Protuepidemijske mjere u slučaju zaraznih bolesti

- Edukacija djece, roditelja i radnika o zdravlju

1. **MJERE OSIGURANJA HIGIJENE**

**-** Ispunjeni uvjeti zdrave prehrane – zdrav i raznolik jelovnik (kuharica, odgojitelji, ravnatelj), redovito ispitivanje uzoraka hrane, posuđa i radnih površina(ZZJZ)

- Ispunjeni uvjeti smještaja- prostrane, prozračne i svijetle sobe dnevnog boravka, siguran i dobro opremljen vanjski prostor

- Prevencija zaraznih bolesti – redoviti nadzor sanitarne inspekcije – Zavod za javno zdravstvo Međimurske županije

- Mjere vezane uz svakodnevne aktivnosti u vrtiću (redovita dezinfekcija prostora i igračaka)

- Higijensko-epidemiološki nadzor nad zaraznim bolestima u vrtiću – mjere zaštite od zaraznih bolesti (ZZJZ)

- Protuepidemijske mjere (ZZJZ)

1. **ZDRAVSTVENA DOKUMENTACIJA KOJU VODI VRTIĆ**

**-** Potvrda o obavljenom sistematskom pregledu prije upisa u vrtić

- Preslika knjižice imunizacije

- Potvrda o obavljenom liječničkom pregledu nakon bolesti ili dužeg izostanka djeteta iz vrtića

- Evidencija o antropološkim mjerenjima

- Evidencija o epidemiološkim indikacijama

- Evidencija o ozljedama

Za svako novoupisano dijete otvara sezdravstveni karton, čime se dobiva uvid u zdravstveni status djeteta.

Svi zaposleni radnici vrtića obavljat će higijensko-sanitarne preglede, a isto tako provodit će se protuepidemijske mjere u slučaju pojave epidemijskih bolesti u suradnji sa stručnim službama Zavoda za javno zdravstvo.

U slučaju ozljeđivanja djeteta pružit će se adekvatna prva pomoć, a u eventualno većim ozljedama potražit će se najbliža zdravstvena skrb u bolnici ili ambulanti, uz obavezno obavještavanje roditelja prema pisanim protokolima o sigurnosti djeteta.

Nositelji: Zavod za javno zdravstvo, odgojitelji, ravnatelj, zdravstveni voditelj.

Obzirom da je pravilna prehrana djece jedan od osnovnih faktora za pravilan rast i razvoj, kako fizički tako i psihički, vrtić će planirati pravilnu prehranu u skladu s preporučenim prehrambenim standardima i prilagođavati je specifičnim potrebama djece.

Kod izrade jelovnika Vrtić će primjenjivati preporuke i smjernice Prehrambenog standarda za planiranje prehrane djece u dječjem vrtiću – jelovnici i normativi.

Jelovnik se izrađuje mjesečno, bit će izvješen na panou kako bi roditelji imali uvid u jelovnik.

Sva hrana priprema se u vrtićkoj kuhinji.

Bitne zadaće:

- Rad na osvještavanju djece o važnosti pravilne prehrane djeci prihvatljivim i poticajnim sadržajima

- Razvijanje kompetencije o konzumiranju optimalnih količina hrane i vode s obzirom na dob i zdravstvene specifičnosti

- Praćenje provedbe HACCAP sustava

1. **UNAPREĐENJE PREHRANE**

- Pratiti pravodobnost i kvalitetu obroka, kulturu hranjenja, estetski izgled hrane, higijenu prehrane-posuđa i pribora, način serviranja

- Osigurati raznovrsnost ponude jela

- Uvažiti i zadovoljiti osobne potrebe djece u prehrani zbog bolesti ili drugih razloga

- Raditi na edukaciji i informiranju sudionika u procesu pripreme i distribucije hrane, ali i roditelja kao važnih subjekata u podizanju i podržavanju kvalitete življenja (razgovori, pisani materijali na panou i slično)

Nositelji:Zavod za javno zdravstvo, zdravstveni voditelj uz sudjelovanje odgojitelja, ravnatelja, kuharice.

1. **HIGIJENSKO-TEHNIČKI UVJETI**

Podrazumijevaju osiguravanje najviše moguće razine higijene prostora i stalni nadzor nad higijenskim uvjetima unutarnjih i vanjskih prostora.

Deratizacija i dezinsekcija objekta vršit će se dva puta godišnje – nadležan je Bioinstitut d.o.o. Čakovec.

Kontrola hrane, kuhinjskog posuđa i pribora i radnih površina provodit će se mjesečno – nadležan je Zavod za javno zdravstvo u Međimurskoj županiji.

**Mjere za osiguranje higijene u odnosu na sve zaposlenike i korisnike vrtića:**

- Svakodnevna dezinfekcija sanitarnog čvora, igračaka i prostora za boravak djece

- Redovito provjetravanje prostorija

- Organizacija i provođenje obveznih redovitih zdravstvenih pregleda svih zaposlenika – sanitarne iskaznice

- Organizacija dodatnih zdravstvenih pregleda za zaposlene radnike prema epidemiološkoj situaciji i potrebi

- Pravovremeno udaljavanje radnika s radnog mjesta ako predstavlja opasnost za zdravlje djece

- Svakodnevna trijaža djece pri dolasku u vrtić i upućivanje djece na liječnički pregled i liječenje kod odgovarajuće indikacije

- Provjera dokumentacije o cijepljenju djeteta i upućivanje roditelja o obvezi cijepljenja ako ono nije obavljeno

Nositelji: Zavod za javno zdravstvo, zdravstveni voditelj uz sudjelovanje ravnatelja, odgojitelja.

**Odgojno-obrazovni sadržaji bitni za razvijanje ekološke svijesti:**

- Oni koji se odnose na neposrednu zaštitu vlastitog zdravlja (navike i razumijevanje potreba zdrave prehrane, održavanja osobne higijene)

- Oni koji razvijaju sposobnost zaštite zdravlja u međudjelovanju s okolinom (higijena elemenata životne okoline, izbjegavanje štetnih čimbenika fizičke okoline, korištenje elemenata okoline koji pomažu jačanju zdravlja)

- Odnos prema uporabnim i drugim predmetima (racionalno korištenje i čuvanje što više prirodnih materijala)

- Zaštita šireg ekosustava (važnost zelenih površina, štetnost loših navika, upoznavanje važnosti recikliranja otpada, važnost sprečavanja raznih oblika zagađenja prirode).

1. **STRUČNO USAVRŠAVANJE ODGOJNO-OBRAZOVNIH RADNIKA**

Stručno usavršavanje odgojno obrazovnih radnika provodi se s ciljem unapređivanja odgojno obrazovne prakse.

**Stručno usavršavanje u dječjem vrtiću realizirat će se na TRI razine:**

- Stručno usavršavanje na razini dječjeg vrtića

- Stručno usavršavanje u organizaciji Agencije za odgoj i obrazovanje prema katalogu tijekom pedagoške godine

- Stručno usavršavanje na razini županijskih stručnih skupova za odgojitelje, stručne suradnike i ravnatelje.

Svjesni činjenice o potrebi cjeloživotnog učenja, posebice u području odgojno-obrazovnog rada, vrtić će pristupati planski i sustavno nudeći mogućnost usavršavanja i učenja svim sudionicima odgojno-obrazovnog rada.

O provedbi programa stručnog usavršavanja skrbit će ravnatelj i stručni suradnici, osobito pedagog vrtića. Rad stručnih aktiva i edukativnih radionica, pripremljen je na način da svim odgojno-obrazovnim radnicima nudi teme kojima se nastoji obogatiti njihovo stručno djelovanje, a u realizaciji slijediti metode grupnog rada i iskustvenog učenja.

Odgojno - obrazovnim radnicima na takvim susretima pružit će se mogućnost razmjene iskustava, vlastitih spoznaja, posebnih vještina, te upoznavanje drugih sa svojim postignućima.

Godišnjim planom i programom točno će se utvrditi predviđena satnica stručnog usavršavanja odgojitelja, a ona obuhvaća:

- Tjedne radne dogovore

- Refleksivne radionice

- Timski rad

- Radne skupine

- Interne i vanjske stručne aktive.

Vrtić kao ustanova konstantno će raditi na obogaćivanju knjižnice nastojeći osigurati stručnu literaturu iz područja razvojne psihologije, metodike i suvremenih pedagoških koncepcija.

1. **SURADNJA S RODITELJIMA**

Suradnja s roditeljima uvijek je jedna od bitnih zadaća svih stručnih radnika vrtića.

Roditelji imaju pravo i odgovornost podijeliti odluke o skrbi i odgoju svoje djece. Roditelje treba ohrabrivati da prate rad i sudjeluju u radu. Odgojitelji su pak odgovorni za uspostavljanje i održavanje čestih kontakata s roditeljima.

Veći uspjeh u odgoju djece moguće je ostvariti programsko-funkcionalnom suradnjom obitelji i predškolske ustanove.

**Oblici suradnje su raznovrsni:**

- **Individualni kontakti** (dnevni - kod dolaska i odlaska djece**,** tjedni **-** dan za individualne razgovore)

- **Roditeljski sastanci** – (rujan, siječanj, svibanj)

- **Roditeljski centar** – gdje mogu pogledati dječje radove, stručne tekstove i slično

- **Posjete** roditeljskom domu

- **Edukacija roditelja** (rješavanje odgojnih pitanja u radu s djecom)

- **Programska suradnja** (uključivanje roditelja u realizaciju pojedinih dijelova programskih sadržaja-davanje prijedloga plana, sakupljanje pedagoško neoblikovanog materijala, pomoć kod realizacije izleta i svečanosti).

**Plan i teme roditeljskih sastanaka**

Na početku pedagoške godine planira se roditeljski sastanak s ciljem upoznavanja s Planom i programom za pedagošku godinu.

Teme za ostale roditeljske sastanke planirat će odgojitelji u suradnji s roditeljima djece iz svoje skupine.

Tijekom pedagoške godine pratit će se potrebe roditelja putem centra za roditelje, dnevnim uključivanjem roditelja u život i rad vrtića, od nabave potrebnog materijala, opreme, organizacije izleta i svečanosti.

Suradnju s roditeljima odgojno-obrazovni radnici dužni su planirati izvan neposrednog rada s djecom. Putem oglasne ploče redovito informirati roditelje o bitnim informacijama. Poželjno ih je što češće uključivati i u neposredni rad u skupini, u redovni program.

**Radionice s roditeljima u manjim skupinama**

Kako bi se roditeljima omogućilo da umjesto pasivnih promatrača i slušatelja budu aktivni sudionici u komunikaciji s vrtićem, planira se uvođenje radionica kao oblik rada u sustavu roditeljskih sastanaka ili nezavisno od njih.

**CILJ** je poticanje roditelja da međusobno razmjenjuju svoja iskustva u odgoju djece te omogućavanje međusobne podrške roditelja. Pretpostavka za ovakav oblik rada je da i sam voditelj radionice posjeduje pozitivne komunikacijske vještine.

1. **SURADNJA S VANJSKIM USTANOVAMA**

Društveno okruženje primarno je u jačanju društvene svijesti o važnosti odgoja i obrazovanja za djetetov osobni razvoj i razvoj društva u cjelini.

Dječji vrtić kao sastavni dio društvenog okruženja važan je čimbenik funkcioniranja društva. Ostvarivanje ciljeva odgojno-obrazovnog rada nije moguće bez raznolike i sveobuhvatne suradnje vrtića s lokalnom i širom društvenom zajednicom kao i vanjskim ustanovama koje nude mogućnost unapređivanja kvalitete rada s djecom i roditeljima.

Suradnja s društvenim čimbenicima se planira u svim zadaćama koje zahtijevaju uključenost vanjskih suradnika, stručnjaka, nadležnih institucija, lokalne i područne (regionalne) samouprave ili drugih društvenih subjekata.

**Suradnja s osnovnom školom:**

- Suradnja pri razmjeni podataka o djeci pred polazak u Osnovnu školu, za potrebe organiziranja škole

**Suradnja s lokalnom upravom, sponzorima i donatorima**

- Osiguravanje sredstava za redovnu djelatnost

- Razne donacije, posjete sponzorima

- Sudjelovanje u svečanostima i manifestacijama

**Suradnja s Agencijom za odgoj i obrazovanje:**

- Stručno usavršavanje radnika

- Praćenje pripravnika u pripravničkom stažu

- Savjetovanje u svrhu unapređivanja odgojno-obrazovnog rada

**Suradnja s Ministarstvom znanosti i obrazovanja:**

- Razmjena novih informacija u svezi s položajem djelatnosti predškolskog odgoja i obrazovanja, novih propisa i zakona i slično

- Verifikacija kraćih programa

- Smjernice za rad

**Suradnja s Crkvom:**

Uključivanje u svečanosti povodom: Dana zahvalnosti za plodove zemlje, Božića, Uskrsa

**Suradnja s kulturno-umjetničkim, sportskim i drugim udrugama:**

- Sudjelovanje u svečanostima, humanitarnim manifestacijama

**Suradnja s Policijskom upravom Međimurskom:**

**-** Susret s djelatnicima

- Stjecanje novih spoznaja o prometu i ponašanju u prometu

**Suradnja s pedijatrijskim ordinacijama:**

**-** Savjetovanje s pedijatrima o aktualnim oboljenjima

**Suradnja sa Zavodom za javno zdravstvo u Međimurskoj županiji:**

- Savjetovanje u svezi prehrane u vrtiću

- Redovita kontrola hrane, posuđa i pribora i kuhinjskih površina

- Suradnja u provođenju HACCP programa

1. **VREDNOVANJE PROGRAMA**

U dječjem vrtiću provodit će se samovrednovanje kao kvalitetan i učinkovit način promicanja promjena na bolje. Usmjerit ćemo se na utvrđivanje dobre prakse, standarda i kvalitete odgojno-obrazovnog rada, te nakon objektivnog utvrđivanja trenutnog stanja, određivanja područja promjena i unapređivanja prakse.

Vrednovanje unaprijed određenih područja i pokazatelja provodit će se putem promatranja ponašanja djece i procjene njihova razvoja, efikasnosti materijalne sredine u razvoju dječjih kompetencija, načina interakcije odgojitelja s djecom, refleksijom odgojno-obrazovnog rada te uporabom lista praćenja, lista procjene, upitnika, anketa te uvidom i analizom pedagoške dokumentacije.

**CILJ** ovakvog načina rada je dublje promišljanje kulture vrtića, bolje razumijevanje djeteta i sagledavanje vlastitih postupaka. Zajedničke kvalitetne rasprave sudionicima odgojno-obrazovnog rada omogućit će kvalitetno suradničko učenje.

Na kraju svake pedagoške godine u nadležne institucije slati će se „Godišnje izvješće o ostvarivanju plana i programa dječjeg vrtića“ koje će sadržavati izvješća po skupinama i izvješće na nivou vrtića.

**VREDNOVANJE I DOKUMENTIRANJE PROGRAMA**

Dokumentiranje podrazumijeva sustavno prikupljanje dokumentacije koje omogućuje promatranje i bolje razumijevanje akcija djeteta, a samim time i osiguranje kvalitetnije potpore njegovu razvoju.

Dokumentiranje pridonosi kreiranju kulture uključenosti djece i dijaloga između svih sudionika u vrtiću.

**Dokumentiranje ćemo provoditi kroz različite oblike i to:**

- Pisane anegdotske bilješke

- Dnevnike

- Transkripte razgovora s različitim subjektima i sudionicima u odgojno-obrazovnom radu

- Dječje likovne radove

- Mape aktivnosti

- Individualni dosjei djece

- Bilješke o individualnim razgovorima sa roditeljima

- Anketni upitnici za roditelje, odgojitelje, ostale zaposlene

- Mape projekata, plakati

- Grafičke prikaze dobivenih rezultata

- Audio i video zapise

- Drugi izvori - refleksije na osnovu svih oblika dokumentiranja.

Dokumentiranje omogućuje odgojiteljima bolje razumijevanje djeteta u odgojno-obrazovnom radu, razumijevanje kvalitete okruženja za učenje i kvalitete njegovih intervencija, omogućava procjenjivanje aktualnog znanja i razumijevanja djece te modificiranje složenosti ponuđenih materijala i aktivnosti. Ono je ujedno i specifična potpora odgoja i učenja djece, usklađeno s njihovim individualnim i razvojnim mogućnostima.

**Vrednovanje i dokumentiranje programa vršit će se radi:**

- Procjena postignuća i kompetencija djece

- Oblikovanja kurikuluma

- Partnerstva s roditeljima i komunikacije sa širom zajednicom

**Nositelji aktivnosti:**

- Ravnatelj

- Stručni tim

- Zdravstveni voditelj

- Odgojitelji

- Ostali zaposlenici vrtića

- Djeca

- Roditelji

- Šira zajednica

**Vrijeme ostvarivanja:** tijekom pedagoške godine

1. **FINANCIRANJE PROGRAMA**

Financiranje programa Dječjeg vrtića obavljat će se u skladu sa zakonskim propisima.

Vrtić kao samostalna ustanova imat će svoj poslovni račun.

Financijsko poslovanje vodit će Jedinstveni upravni odjel Općine Orehovica.

Financijska sredstva za redovni rad Vrtića osiguravat će se iz proračuna Općine Orehovica, Ministarstva znanosti, obrazovanja i mladih, te uplatama roditelja.

Sredstva namijenjena za nadogradnju, adaptaciju, uređenje i opremanje Vrtića osigurati će osnivač Vrtića.

1. **SIGURNOSNO-ZAŠTITNI I PREVENTIVNI PROGRAM U DJEČJEM VRTIĆU**
2. **UVOD**

Kao cjeloviti dio Godišnjeg plana i programa je i Protokol postupaka i metoda djelovanja u slučaju izvanrednih situacija. Prema Konvenciji o pravima djeteta svako dijete treba stabilno okruženje i stalne brižne odrasle osobe kako bi se osjećalo sigurno i zaštićeno kao uvjet njegova zdrava tjelesnog i psihičkog razvoja. Odgojitelji i ostali radnici odgovorni su za stvaranje sigurnog okruženja kao i za poučavanje djeteta kako bi se samo moglo brinuti za vlastitu sigurnost.

Suvremeni život, uz sve prednosti i napredak, obiluje i negativnim utjecajima u području fizičkog okruženja djeteta, njegovog psihosocijalnog odrastanja i osamostaljivanja, te odnosa odraslih prema njemu.

Dugoročni cilj je maksimalizirati sigurnost djece tijekom boravka u vrtiću, dok nam je kratkoročni cilj razmotriti moguće izvore opasnosti i osigurati potpuno razumijevanje razina djelovanja i razina odgovornosti pojedinog radnika u njihovom otklanjanju.

1. **CILJEVI PROGRAMA**

**CILJ** ovog programa je sigurnost djece na prvom mjestu.

**Da bi smo to mogli postići potrebno je:**

- Osigurati siguran ulaz i izlaz djece u vrtić i u dvorišni prostor (ulazna vrata vrtića zaključana su od 8,00 do 15,00 sati)

- Radno vrijeme vrtića istaknuti na ulaznim vratima

- Spremačica mora svakodnevno pregledati vanjske površine i ukloniti sve što može ugroziti sigurnost djece

- Roditelji trebaju pisanim putem ovlastiti osobe koje mogu doći po dijete u vrtić (najviše tri osobe)

- Zadovoljiti mjere zdravstvene zaštite djece i radnika u vrtiću.

1. **ZADAĆE PROGRAMA**

Zadaće ovog programa su stvoriti sigurno i poželjno ozračje u dječjem vrtiću, a to je:

- Okruženje u kojem se osjeća sigurnost, dobrodošlica, toplina, zadovoljstvo, razumijevanje, prijateljstvo, solidarnost

- Okruženje u kojem se poštuje djetetova osobnost

- Okruženje u kojem se dijete osjeća slobodnim iznijeti svoje mišljenje

- Okruženje u kojem se problemi rješavaju na konstruktivan način bez tjelesnih kazni, agresije i nasilja

- Okruženje u kojem postoji kvalitetan odnos između roditelja i djece, odgojitelja te svih odraslih osoba s kojima se dijete susreće

1. **PROTOKOLI POSTUPANJA U RIZIČNIM SITUACIJAMA U DJEČJEM VRTIĆU**

U nastaloj rizičnoj situaciji potrebno je prvo obavijestiti ravnatelja, koji je odgovoran za protokol postupanja kod nastale situacije. Ako njega nema tu ulogu preuzima osoba koju je zadužio ravnatelj.

**Preuzimanje djeteta i predaja djeteta roditelju**

- Dijete predškolske dobi ne smije samo doći u vrtić i izaći iz vrtića, već uz njega mora biti roditelj ili punoljetna osoba koju roditelj pisanim putem ovlasti da može dovoditi i odvoditi dijete

- Ako roditelj ne dođe po dijete nakon završetka radnog vremena vrtića odgojitelj je o tome dužan obavijestiti ravnatelja, te nazvati roditelja ili osobe koje je roditelj naveo da mogu doći po dijete. Odgojitelj ne smije napuštati svoje radno mjesto tako dugo dok ovlaštena osoba ne dođe po dijete.

- Ako se odgojitelj ne ponaša u skladu s gore navedenim mjerama čini povredu radne dužnosti i dobiva pisanu opomenu koja će se pohraniti u dosje.

**Bijeg djeteta iz vrtića**

- Prilikom bijega djeteta iz vrtića prvo je potrebno obavijestiti ravnatelja

- Ako je dijete otišlo u jutarnjim satima, kada je u sobi samo jedan odgojitelj, on ostaje s djecom, a u potragu kreće ravnatelj i osoba koju zaduži ravnatelj. Ako je dijete otišlo kada su u skupini dva odgojitelja, u potragu se uključuje jedan odgojitelj, dok drugi ostaje s djecom.

- Ako se dijete ne pronađe u kraćem vremenskom roku, o tome se obavještavaju roditelji i policija, koji se uključuju u potragu. Ako se dijete ni tad ne pronađe, kontaktira se radio stanica, te se preko nje obavještava o nestanku djeteta.

- Nakon događaja odgojitelj skupine iz koje je dijete otišlo, treba podnijeti pisani izvještaj i dati ga ravnatelju

- Slijedi razgovor ravnatelja i odgojitelja, te razgovor između ravnatelja, odgojitelja i roditelja djeteta koje je otišlo iz vrtića

- Odgojitelj čije je dijete pobjeglo iz vrtića čini povredu radne dužnosti te dobiva pisanu opomenu koja će se odložiti u dosje

**Boravak na svježem zraku**

- Odgojitelj skupine koja odlazi u šetnju mora upisati u bilježnicu datum, vrijeme, mjesto i cilj šetnje, broj djece, te navesti predviđeno vrijeme povratka

- U vrijeme ljetnih vrućina djeca se ne smiju izlagati suncu, to jest boraviti vani u vremenu od 10.00 do 15.00 sati, osim u iznimnim situacijama i uz to su obavezna zaštitna pokrivala za glavu

- Prilikom boravka na dvorištu djeca trebaju biti stalno u nazočnosti odgojitelja koji mora stalno pratiti igru djece i predvidjeti moguće opasnosti, te ih pravovremeno spriječiti, kako djeca ne bi došla u opasnost

- Ako odgojitelj krši gore navedeno, dobiva pisanu opomenu koja će se odložiti u dosje

**Spavanje i dnevni odmor u vrtiću**

- Djeca u vrtiću spavaju prema svojim potrebama i ne smiju se prisiljavati na to, a isto tako se djetetu ne smije uskratiti san, ako mu je potreban

- Kod dnevnog odmora u vrtiću odgojitelj mora uvijek biti prisutan u sobi, a ako mora izaći, o tome treba obavijestiti kolegicu iz susjedne sobe (vrata do vrata) koja će do povratka odgojitelja u skupini biti odgovorna i za tu djecu

- Ako odgojitelj krši gore navedeno, dobiva pisanu opomenu koja će se odložiti u dosje

**Boravak u sobi dnevnog boravka**

- Djeca u vrtiću uvijek moraju biti u nazočnosti odrasle osobe, tj. odgojitelja

- Odgojitelj ne smije napuštati sobu dnevnog boravka a da o tome ne obavijesti odgojitelja iz susjedne sobe, koji će u tom trenutku biti odgovoran i za djecu iz te skupine

- Odgojitelj ne smije slati djecu u kuhinju po jelo ili u druge prostorije vrtića

- Odgojitelj ne smije dugo razgovarati s roditeljima na hodniku prilikom dolaska i odlaska djeteta te drugu djecu ostavljati samu. Za to postoje individualni razgovori u određeno vrijeme (izvan neposrednog rada s djecom, prema dogovoru s roditeljima)

- Ako odgojitelj krši gore navedeno, čini povredu radne dužnosti i dobiva pisanu opomenu koja će se odložiti u dosje

1. **POSTUPCI I MJERE NADZORA KRETANJA ODRASLIH OSOBA U OBJEKTU I OKO OBJEKTA VRTIĆA**

- Ako odrasle osobe nisu zaposlene u vrtiću, dolaze li u vrtić trebaju se javiti u tajništvo i nemaju pravo bez odobrenja ravnatelja kretati se vrtićem ili oko njega

- Ako se takva osoba slučajno zatekne u vrtiću ili oko njega, zaposlenici vrtića dužni su o tome obavijestiti ravnatelja vrtića koji će kontaktirati osobu

- Ako osoba ne želi izaći iz prostora vrtića na prvo upozorenje, poziva se policija

1. **OZLJEDE, BOLESTI, PRVA POMOĆ**

- Prilikom ozljede djeteta odgojitelj je dužan odmah pozvati ravnatelja

- Kod lakših ozljeda prva pomoć pružit će se djetetu u vrtiću (ispiranje i dezinfekcija rane, stavljanje flastera i slično), a za teže povrede dijete će odgojitelj i ravnatelj odvesti u ambulantu koja se nalazi u blizini vrtića i o tome obavijestiti roditelje

- Ako dijete dobije temperaturu zove se roditelj ili osoba koju je roditelj naveo da može doći po dijete. Za to vrijeme dijete se stavi u sobu za izolaciju s jednim odgojiteljem iz skupine ili ravnateljem. Do dolaska roditelja dijete se ne smije ispuštati iz vida

- Svaku povredu odgojitelj mora zavesti u knjigu povreda

1. **POSTUPANJE U SLUČAJU NASILJA**

- **U obitelji** – upozoriti na to ravnatelja. Odgojitelj mora pozvati roditelje na razgovor i obazrivo im skrenuti pažnju na primijećene činjenice. Ako roditelji niječu činjenice, treba ih upozoriti na mogućnost prijave Centru za socijalnu skrb. Ako se i na to oglušuju vrtić je dužan slučaj prijaviti Centu za socijalnu skrb.

- **Nasilje među djecom** –odgojitelji trebaju svakom djetetu postaviti jasne granice i poučiti ga kako treba skrbiti o svojoj sigurnosti, te mu jasno reći što se od njega očekuje. Djecu treba učiti potrebnim životnim vještinama među kojima je samopotvrđivanje na pozitivan, prihvatljiv, zdrav i nerizičan način, kako bi razvila potrebno samopouzdanje, samopoštovanje i pozitivnu sliku o sebi. Osobnim primjerom pokazati djeci kako se sukobi mogu riješiti bez nasilja. Ako pak do nasilja i dođe, potrebno je slučaj riješiti razgovorom između djece.

- **Nasilje između odgojitelja i roditelja** – odgojitelji se moraju permanentno stručno usavršavati, osobito iz područja komunikacije, kako bi sukobe mogli riješiti mirnim putem. Ako i dođe do sukoba, ravnatelj je dužan saslušati obje strane, suočiti odgojitelja i roditelja i iznaći najbolje moguće rješenje te problem riješiti mirnim putem. Ako se ustanovi krivnja odgojitelja, on dobiva pisanu opomenu koja se odlaže u dosje.

1. **POSTUPANJE U SITUACIJAMA KOD RAZVODA RODITELJA I RODITELJA ČIJE PSIHOFIZIČKO STANJE UGROŽAVA SIGURNOST DJETETA**

- Roditelj mora obavezno donijeti rješenje Centra za socijalnu skrb iz kojeg je vidljivo tko i u koje vrijeme može doći po dijete. S time obavezno moraju biti upoznati odgojitelji skupine u kojoj takvo dijete boravi.

- Odgojitelj ne smije predati dijete rastavljenom roditelju ako on na to nema pravo. Ako roditelj to izričito traži, odgojitelj je o tome dužan obavijestiti ravnatelja koji će upozoriti roditelja na njegovo pravo. Ako je roditelj i nakon toga uporan, ravnatelj zove Centar za socijalnu skrb i policiju.

- Odgojitelj ne smije predati dijete roditelju čije psihofizičko stanje ugrožava sigurnost djeteta (alkohol, PTSP i slično), već treba pozvati osobu koju je roditelj naveo u pisanoj potvrdi da može doći po dijete.

1. **DOSTUPNOST PROTOKOLA RODITELJIMA, ODGOJITELJIMA, I SVIM ZAPOSLENICIMA U VRTIĆU**

- Odgojitelji će se s Protokolom detaljno upoznati na Odgojiteljskom vijeću, a roditelji na roditeljskim sastancima

- Ovaj će Protokol nakon usvajanja na Odgojiteljskom i Upravnom vijeću biti dostupan na oglasnoj ploči i web stranici vrtića

1. **KUĆNI RED VRTIĆA**

- Kućni red vrtića nalazi se na vidnom mjestu na ulazu u vrtić

- Pridržavati ga se moraju svi zaposlenici vrtića, roditelji i svi koji ulaze u vrtić

Sigurnosno-zaštitni i preventivni program razmatrat će se na Odgojiteljskom vijeću i Upravnom vijeću vrtića.

Program i Protokole, vrtić će nadopunjavati tijekom rada i pojavljivanjem novih situacija koje su važne za sigurnost djece.

1. **ZAKLJUČAK**

Dječji vrtić će osigurati potrebne uvjete za provođenje 10-satnog odgojno-obrazovnog rada s djecom rane i predškolske dobi koji će omogućiti očuvanje tjelesnog i mentalnog zdravlja djeteta, poticati cjelovit razvoj svih funkcija, sposobnosti i mogućnosti djeteta u skladu sa suvremenim znanstvenim spoznajama, zakonitostima djetetovog razvoja i njegovih stvarnih mogućnosti.

Polazeći od shvaćanja djeteta kao cjelovitog bića vrtić će kontinuirano stvarati primjereno odgojno-obrazovno okruženje u kojem će djeca imati mogućnost ostvarivati raznovrsne interakcije s drugom djecom i odraslima, materijalima i s prostorom.

Djelotvornim odgojno-obrazovnim radom, te kontinuiranim profesionalnim razvojem svih djelatnika, unapređivat ćemo kvalitetu odgojno –obrazovnog rada u ustanovi. Vodeći se mišlju da dobrobit djeteta počinje suradnjom, pružat ćemo podršku obitelji i uvažavati roditelje kao ravnopravne subjekte vrtića koji će svojim individualnim sposobnostima pridonositi kvaliteti djelovanja vrtića.

Zalagat ćemo se da u vrtiću vlada ugodno ozračje u kojem će se dijete tjelesno, intelektualno, emocionalno i socijalno optimalno razvijati, rasti i učiti u uvjetima slobode, prihvaćanja, tolerancije, ljubavi i razumijevanja.

**Autor programa:**

**Dijana Čurin**

1. **LITERATURA**

1. Upute za pisanje programa u svrhu provođenja postupka verifikacije (2010. godina )

2. Zakon o predškolskom odgoju i obrazovanju (NN br. 10/97, 107/07 i 93/13)

3. Zakon o ustanovama (NN, br. 76/93, 47/99, 35/08 i 127/19)

4. Državni pedagoški standard predškolskog odgoja i obrazovanja (NN br. 63/08 i 90/10)

5. Programsko usmjerenje odgoja i obrazovanja predškolske djece (1991. godina)

6. Nacionalni kurikulum za rani i predškolski odgoj i obrazovanje (2015. godina)

7. Pravilnik o sadržaju i trajanju programa predškole (NN br. 107/14)

8. Konvencija o pravima djeteta: Državni zavod za zaštitu obitelji, materinstva i mladeži (2001. godina)

9. Bašić, Koller-Trbović, Žižak – Integralna metoda (1993. godina)

10. Jull : Vaše kompetentno dijete: Educa, Zagreb (1996. godina)

11. Slunjski Edita: Integrirani predškolski kurikulum – rad djece na projektima, Mali profesor, Zagreb (2006. godina)

12. Slunjski Edita: Stvaranje predškolskog kurikuluma u vrtiću – organizaciji koja uči, Mali profesor, Zagreb (2006. godina)

13. Andrilović, Čudina-Obradović: Osnove opće i razvojne psihologije, psihologija odgoja i obrazovanja, Školska knjiga, Zagreb (1994. godina)